Илм-фан, яратувчанлик ва ижодий ёндашув мамлакатни инновацион ривожланиш йўлидан етаклашга қодир - Халқ сўзи\n12:13 26 Ноябрь 2020 Жамият\nҲар қайси давр ўзининг машҳур шахслари — халқни илҳомлантириб ютуқларга бошловчи етакчилар, донишманд олимлар ва маърифатпарвар инсонлар фаолиятига таянади. Жумладан, янги Уйғониш даври ҳам. Билимли, ижодкор ва илғор фикрловчи шахслар бўлмас экан, тараққиётга эришиш мушкул. Илм-фан, ишлаб чиқариш, тадбиркорлик, маданият — хуллас, барча соҳада янгилик яратишга қодир бўлган кишиларгина жамиятни ўзгартира олади.\nБундай инсонлар қатлами эса ўз-ўзидан шаклланиб қолмайди. Янги билимлар, ғоялар ва фалсафий қарашлар асосида янги фикр юзага келади. Замондан орқада қолган қолоқ таълим тизими эса келажакка пойдевор қўядиган авлодни тарбиялаб, уни улкан бунёдкорликка чорлай олмайди.\nШавкат Мирзиёев президентлик лавозимига киришганидан буён амалга оширилган, пухта ўйланган қадамларнинг мазмун-моҳияти ҳам шунда. Тараққиётнинг энг устувор йўналишларини белгилашда давлатимиз раҳбари иқтисодий соҳа билан бирга илм-фан, инновация, таълим-тарбия, саломатлик ва спорт, маданият ва санъатни энг олдинги қаторларга қўйиши бежиз эмас, албатта. Зотан, тарих сабоғи ҳар доим кишига нимани айнан қандай ўзгартириш лозимлигини уқтириб туради.\nАфсус, юртимиз ўтмишида шундай давр ҳам бўлдики, асл қадриятлар ўрнини сунъий равишда сингдирилган “қолиплар” эгаллади. Илм-фан, санъат, таълим ва маърифат сиёсийлаштирилиб, кейинги ўринларга суриб қўйилди.\nБиргина боланинг шахсини шакллантирувчи ўқитувчиларга бўлган муносабатни олайлик. Улар ўз устида ишлаш, янги педагогик технологияларни ўқиб-ўрганиш, халқаро тажрибани, соҳадаги энг сўнгги янгиликларни мунтазам кузатиб бориш ўрнига қоғозбозликка, асл вазифасига кирмайдиган турли юмушларга кўмилиб қолганди. Боз устига, олаётган ойлик маоши ҳаминқадар бўлган муаллимни рўзғор тебратиш ташвиши ҳам қийнарди. У мактабдан ортиб ўзини ўтга-чўққа уришга ҳам мажбур эди. Ана шундай ҳолатда ўқитувчилардан таълим-тарбиянинг юқори сифатини талаб қилиш мумкинмиди?! Виждон тарозисига солинса, бунга уларнинг физиологик имкониятлари етмаслигини барчамиз ҳам билардик. Шунга қарамай, баркамол авлодни камолга етказишни улардан талаб қилдик. Бу, таъбир жоиз бўлса, саҳрода чанқаб аранг кетаётган инсондан сув сўраш билан баробар эди...\nБундай ҳолат секин-аста кадрлар тайёрлашнинг сифати ва даражасини пасайтирди, нафақат ижтимоий соҳа, балки иқтисодиётнинг муҳим тармоқлари ҳам орқага кетишига сабаб бўлди.\nПрезидентимиз ана шундай мураккаб ҳолатда ниҳоятда оқилона йўл тутди. Ўқитувчиларнинг оғир ва машаққатли, шу билан бирга, ғоят шарафли меҳнатини муносиб қадрлаш учун давлатимиз ва жамиятимизнинг бор куч ҳамда имкониятларини сафарбар этишга киришди. Пировардида, маърифат фидойиларининг ойлик маошлари оширилди, улар мажбурий меҳнатдан, ортиқча қоғозбозликдан, қўйингки, ёшларга мукаммал билим беришлари учун халал берадиган ҳар қандай юмушдан халос этилди. Бу ҳаётий қувватини тобора йўқотиб бораётган танага қуйилган янги қон каби таъсир қилдики, натижада соҳада жонланиш кўзга ташланмоқда. Муаллимлар эртанги кунимиз эгаларини, бунёдкорларини тарбиялайдиган буюк ва қудратли куч эканликларини ҳис қила бошлади.\nЁшлар тарбияси — ватан тақдири\nДавлатимиз раҳбари Ўқитувчи ва мураббийлар кунига бағишланган тантанали тадбирдаги нутқида буюк юнон олими Аристотелнинг “Ватан тақдирини ёшлар тарбияси ҳал қилади”, деган сўзларини бежиз эслатмади.\nЭрамиздан аввал айтилган бу фикр таълим ва тарбия масаласи ҳамиша, энг қадимги даврлардан бошлабоқ, долзарб аҳамият касб этганидан далолат беради. Ривожланган давлатлар айнан илм-фан ва таълимга катта эътибор берилгани туфайли ҳам тараққиёт ва фаровонликка эришган.\nМазкур ҳаётий ҳақиқат неча марталаб исботланган.\nЯна бир ёрқин мисол тариқасида Гумбольдт ислоҳотини келтириш мумкин. У тарихда инсониятга таълимнинг янги моделини туҳфа қилган энг самарали, натижадор ислоҳотлардан бири сифатида қолган. Муаллифи — Пруссиянинг таълим вазири Вильгельм фон Гумбольдт уни XIX аср бошида жорий қилган эди.\nЎша вақтда Пруссияда умумий бошланғич таълим мавжуд бўлишига қарамай, давлат у билан жиддий шуғулланмаган, яъни мактаблар қурмаган, уларга маблағ ажратмаган, ўқитувчилар кўпинча маошсиз қолиб кетишган. Шунинг учун қишлоқларда тасодифий одамлар — иш тополмаган усталар, уруш ногиронлари ҳам дарс бераверган. Саводли бўлса, бўлгани.\nНаполеонга қарши урушда мағлуб бўлган давлатнинг ўзи ҳам хароб аҳволда эди. Шунда энг мураккаб иқтисодий муаммоларни фақат кескин ислоҳотлар ёрдамидагина бартараф этиш мумкинлиги маълум бўлди. Уларни эса фақат эркин, ўқимишли одамлардан ташкил топган жамият олдинга силжита олар эди. Айнан шундай одамлар иқтисодиётни ривожлантиришга, давлат ва жамиятни янгилашга қодир эди. Пруссия таълим вазирининг фикрига кўра, янгича таълим тизими одамларни, уларнинг тафаккурини ўзгартириши керак эди.\nГумбольдт моделини таҳлил қилган олимларнинг таъкидлашича, ушбу модель ўқимишли кишилар юқори баллар олиши, кўп мақолалар чоп эттириши ва кўпроқ мукофотларга сазовор бўлиши сингари кўрсаткичларга эга эмас, балки илм-фан ва ишлаб чиқаришни ҳам, тадбиркорлик ва маданиятни ҳам олдинга суришга қодир бўлишлари керак, деган фикрга асосланади.\nШундай қилиб, ўша даврдаги ислоҳотлар ижодий фикрловчи одамлар етишиб чиқишига олиб келди ва улар келгусида мамлакатни инновацион ривожланиш йўлига олиб чиқди.\nАлбатта, ҳар бир давлат ўз тарихини ўзи мустақил яратади. Лекин мозийдаги воқеаларни ўрганмоқ ва унинг энг ибратли жиҳатларини ҳаётга жорий этмоқ фақатгина ижобий самаралар келтириши, шубҳасиз.\nҲунар — оқар булоқ, билим — ёнар чироқ\nЎзбекистонда таълим билан боғлиқ муаммоларга энг юқори даражада эътибор қаратилаётгани ҳам уларнинг нечоғли муҳимлигидан далолат беради. Президентимиз ҳар бир йиғилишда, вилоятларга сафарлари ва зиёлилар билан учрашувларда ҳамиша болалар боғчалари, мактаблар, техникумлар ва олий таълим муассасаларининг аҳволи масаласини кўтариши бежиз эмас. Негаки, соҳадаги ҳолат яхши эмаслиги маълум бўлиб қолди. Энди эса уни тубдан, тўлиқ ва принципиал жиҳатдан ислоҳ қилишга киришилди.\nМамлакатимизда таълим тизимининг барча бўғинида асосий камчиликларни бартараф этишга қаратилган меъёрий ҳужжатлар қабул қилиниб, амалий саъй-ҳаракатлар белгилаб олинди. Уларнинг ҳаммаси интеллектуал, маънавий-ахлоқий, маданий ва инновацион тараққиётга эришиш учун мустаҳкам пойдевор яратишни мақсад қилган. Ушбу ҳужжатларни босқичма-босқич ижро этиш давлат ва жамиятни ўзгартиришга хизмат қиляпти, халқимизнинг ишончини мустаҳкамлаб, халқаро ҳамжамиятнинг эътирофига ҳам сазовор бўляпти.\n2019 йилнинг сентябрида давлатимиз раҳбари Тошкентдаги Президент мактабига ташрифи чоғида фахрий меҳмонлар дафтарига жумладан, шундай фикрларни ёзган: “Янги Ўзбекистонимизни юксак тараққиёт босқичига кўтаришдек эзгу ниятимизга янгича ва мустақил фикрлайдиган, ўз Ватанини жондан ортиқ севадиган, унинг ёруғ келажаги учун садоқат билан хизмат қиладиган, фидойи ёшларни тарбиялаш орқали эришамиз”.\nТарихан қисқа муддат ичида ана шу эзгу мақсадга эришиш учун салмоқли ишлар қилинди. “Мактабгача таълим — мактаб таълими — олий таълим” узвий тизими шакллантирилди. Ўсиб келаётган авлоднинг ҳар томонлама ривожланиши учун шароит яратишга йўналтирилаётган сармоялар сезиларли даражада оширилди. Нафақат шакли, балки мазмуни жиҳатидан ҳам янги болалар боғчалари, мактаблар, техникумлар ва олий ўқув юртлари пайдо бўлди, уларда пухта билим ва илғор тафаккур, замонавий кўникма ва малакалар шакллантирилмоқда. Ўн бир йиллик мактаб таълими қайта тикланди. Республикамиз бўйлаб Президент мактаблари, ихтисослаштирилган, ижод ва хусусий мактаблар очиляпти. Уларда иқтидорли болаларни аниқлаб, ҳар томонлама ривожлантириш орқали янги давр кадрларини тайёрлаш учун мустаҳкам асос яратилмоқда.\nЁшларни касбга йўналтириш ишларига эътибор кучайтирилди, амалий машғулотлар ҳажми кўпайтирилди, шунингдек, моддий-техник база янгиланиб, халқаро андозалар даражасидаги илғор технологиялар жорий этилмоқда.\nБугун янгидан бунёд этилаётган мактаблардаги шароитларга бир бор назар ташласак, бу борада амалга оширилаётган ишларнинг маъно-мазмунини янада теран англаймиз. Кенг ва ёруғ, шинам хоналар, замонавий жиҳозланган лабораториялар, электрон доскалар, глобал тармоққа уланган компьютерлар, сўнгги русумдаги ўқув қуроллари ва ускуналари... Улар ҳар бир ёшнинг қувваи ҳофизасини юзага чиқариши, пухта билим олиши учун хизмат қилади.\nЯнгиланаётган Ўзбекистоннинг мактаб таълими яна бир жиҳатдан ўзига хоски, унда таҳсил олаётган йигит-қизлар нафақат умумтаълим фанларига оид билимларни эгаллайди, балки катта ҳаёт учун зарур бўлган касб-ҳунарларни ҳам ўрганиб, мустақил фаолият юрита оладиган мутахассис сифатида мактабни тамомлайди.\nБу нима учун муҳим, деб сўрашингиз мумкин. Бунинг муҳимлиги шундаки, эртага олий ўқув юртида ўқишга кириш учун ҳаракат қилган йигит-қизлар билимлар рақобатига дош беролмай, омадсизликка учраган тақдирда умидсизликка тушмайди. Негаки, у мактабдаёқ ўзи хоҳлаган касбни пухта эгаллаган ва керак бўлса, шу касб бўйича ишга жойлашиш имкониятига эга.\nХалқимизда “Ҳунар — оқар булоқ, билим — ёнар чироқ”, деган пурҳикмат мақол бор. Зеро, қўлида ҳунари бор инсоннинг хонадонида қут-барака ниҳоясиз булоқ суви мисоли доимо оқиб туради. Билим юксак манзилларга, баланд марраларга элтувчи йўлларни худди чироқ каби ёритади. Севган касб-ҳунари, юксак билими бор инсон ҳаёт йўлларида қоқилмайди, ўз орзу-мақсадларига етади.\nМамлакатимизда ҳар бир болага шахс сифатида ёндашилиб, уларнинг замонавий билим олиши ва касб-ҳунар эгаллаши учун барча шароит яратилгани замирида ана шундай эзгу муддао мужассамдир.\nБуюкларга муносиблик бахти ва масъулияти\nЎзбекистон Республикаси Президентининг шу йил 6 ноябрда қабул қилинган “Ўзбекистоннинг янги тараққиёт даврида таълим-тарбия ва илм-фан соҳаларини ривожлантириш чора-тадбирлари тўғрисида”ги Фармони етакчи тармоқларни сифат жиҳатидан янгилаш ва мамлакатни тараққий эттиришга хизмат қилади.\nБу эса давлат ва жамият ривожидаги, миллий инсоний капитални шакллантиришдаги босқичлардан бири бўлиб, истиқболимиз учун жуда муҳимдир. Биргаликда, умумий саъй-ҳаракатлар ёрдамида олдимизга қўйилган мақсадларга етишимизга сира шубҳа йўқ.\nИшончимиз шунинг учун ҳам мустаҳкамки, ота-боболаримиз жаҳон тамаддунига улкан ҳисса қўшган буюк инсонлар бўлишган. Абу Али ибн Сино, Муҳаммад Хоразмий, Абу Райҳон Беруний, Алишер Навоий, Заҳириддин Муҳаммад Бобур, Мирзо Улуғбек, Имом Бухорий, Ҳаким Термизий, Абу Мансур Мотуридий, Маҳмуд Замахшарийнинг номлари бутун дунёга машҳур.\nИлм-фан, адабиёт ва дин соҳаларида эришилган катта ютуқлар, озодлик ва тараққиётга тўсқинлик қилувчи билимсизлик устидан қозонилган ғалаба ана шу буюк тарихий шахсларнинг номлари билан боғлиқ. Улар жаҳон Ренессанси — Уйғониш даврида муҳим роль ўйнаган, илм-маърифат ва ҳунармандчилик ривожига улкан ҳисса қўшишган. Уларнинг саъй-ҳаракатлари билан қадим замонлардан бошлаб одамлар билим ва кўникмаларнинг, турмуш даражасини оширишни таъминловчи ахлоқий-маънавий тарбиянинг мазмун-моҳиятини англаб етишган. Аждодларимиз бизга — кейинги авлодларга ҳажми ва аҳамиятига кўра бебаҳо мерос қолдиришган.\nДемак, ҳар биримизнинг бугунги кундаги муқаддас бурчимиз — уларнинг ишини муносиб давом эттиришга қодир бўлиш, яъни билимларимизни тўхтовсиз бойитиб бориш, янги кашфиётларни амалга ошириш, ўз соҳамиз бўйича маҳорат сирларини эгаллашда янги-янги чўққиларни забт этишдан иборат.\nАйниқса, бугун ҳар бир ёш авлод вакили буюк аждодларга муносиблик бахти ва ўз навбатида, масъулияти ичра яшаши лозим. Тўғри, ҳар қандай жамиятда иқтисодий ва ижтимоий муносабатларни бир қадар тез ўзгартириш, бу борада янги қонунлар қабул қилиб, туб ислоҳотлар ўтказиш мумкин. Бироқ ҳар доим ҳам ўша янгиланишларга одамларнинг муносабатини, уларнинг бу борадаги тафаккури, кўникмалари, урф-одатларини дабдурустдан ўзгартириб бўлмайди.\nТан олишимиз керак: бугунги ислоҳотлар, уларнинг замиридаги улуғ мақсадларни англаш, идрок этиш баъзилар онгида оғиркарвонлик билан кечаётгани ҳам бор гап. Улар мактабни тамомлаган ўғлининг эртанги истиқболи ҳақида қайғуриш ўрнига “Фарзандимиз шунча йил ўқиди, бўлди-да. Ўқиган билан шаҳар олиб берармиди? Унинг ўрнига ишласин: тўрт-беш сўм пул топса, оила бюджетига ёрдамлашган бўлади” ёки “Қиз бола — бировнинг хасми, ўқиган билан фойдаси йўқ, барибир уйда ўтиради, унинг бахтини бойламай, бирортасига узатиб, тезроқ қутулайлик”, дея саёз фикрлаётган ота-оналар ҳам, афсуски, учрайди.\nБироқ олий таълим олмаган, бирор соҳанинг мутахассиси бўлмаган йигит-қизлар катта ҳаёт йўлларининг пасту баландликларида қоқилиши, учраган тўсиқларни енгиб ўтишга қийналиши мумкин. Шундай экан, аввало, ота-она болага мактабданоқ тўғри йўл кўрсатиши, мурғак қалбнинг орзу-мақсадларига қанот бўлиши керак. Зеро, бунинг учун мамлакатимизда барча шарт-шароит яратилмоқда.\nХусусан, юртимизнинг ижтимоий-иқтисодий ривожланиши бўйича устувор вазифаларга мос кадрларни тайёрлаш мақсадида ўрта-махсус ва олий таълим тизими ҳам тубдан ўзгармоқда. Мисол учун, мамлакатимизда кейинги бир неча йил давомида 43 та янги олий таълим муассасаси фаолият бошлагани, нуфузли хорижий университетларнинг филиаллари очилаётгани ёш йигит-қизларимиз парвози учун кенг майдон яратмоқда.\nРақамли саводхонлик — глобал эҳтиёж\nЗамонавий таълим тизимини нимасиз тасаввур этиб бўлмайди? Албатта, рақамли ва компьютер технологияларисиз. IT-технологияларни жорий этиш ва ривожлантириш — бу ҳеч бир истисносиз барча соҳаларда сифат жиҳатидан янгича ҳаётнинг ажралмас бир бўлаги.\nЭкспертлар фикрича, бугун рақамлаштириш жараёнининг ютуқларини, унинг услубларию механизмлари, имкониятларини ҳисобга олмасдан инсон фаолиятининг бирор соҳасини ривожлантириш мушкул.\nЖорий йил Ўзбекистонда “Илм, маърифат ва рақамли иқтисодиётни ривожлантириш йили”, деб эълон қилинган. Шу йўналишдаги саъй-ҳаракатлар, айниқса, пандемия сабабли рўй берган фавқулодда синовлар даврида қанчалик асқатгани ва ўзини тўлиқ оқлагани кундек равшан.\nТўғри, онлайн ва масофавий таълимнинг ижобий ва салбий жиҳатларини таҳлил қилиб, у бўйича турлича муносабат билдириш мумкин. Аммо коронавирус оддий, кундалик ишларимизни ҳам ҳаёт ва саломатлик учун хавфли қилиб қўйган мураккаб бир шароитда ахборот алмашиш ҳамда билим олишда айнан шундай усул қўл келди ва у ягона имкониятга айланди. Ўзбекистон фойдали ва ноёб бўлган бу тажрибани янада бойитмоқда, мазкур йўналишни ривожлантирмоқда, эришилган натижалар билан ўртоқлашишга ҳам тайёр.\nПрезидент Шавкат Мирзиёев яқинда Шанхай ҳамкорлик ташкилоти Давлат раҳбарлари кенгашининг мажлисида киритган, ўзаро келишилган ўқув дастурлари асосида аҳолини ўқитиш, соҳа мутахассисларини тайёрлашга қаратилган ШҲТнинг рақамли саводхонликни ривожлантириш дастурини ишлаб чиқиш тўғрисидаги таклиф дунё ҳамжамиятида катта қизиқиш уйғотди.\nЖумладан, германиялик Марказий Осиё бўйича эксперт, "Berliner Telegraph" журнали мухбири Анна Вольтхат янги тараққиёт босқичига ўтган ШҲТда Ўзбекистоннинг алоҳида ролини қайд этар экан, республика раҳбарининг ушбу таклифи иқтисодий ўсишни таъминлашда ахборот технологияларининг роли ортиб бораётган бир шароитда жуда муҳим эканини таъкидлади.\nБеларусь давлат университети халқаро муносабатлар факультети профессори Виктор Шадурскийнинг сўзларига кўра, ШҲТ мамлакатлари учун дастур ишлаб чиқиш ғояси давлатлар ва халқларни бирлаштирувчи аниқ ташаббус бўлиб, у замонамизнинг сиёсий, иқтисодий ва ижтимоий муаммоларини ҳал этишга қаратилган.\nАхборот-коммуникация технологияларини реал ҳаётга жорий этиш жараёнида нафақат аҳолининг катта қисмида компьютер жиҳозларидан фойдаланиш кўникмалари мавжуд эмаслиги, балки рақамлаштиришнинг аҳамиятини тушунмаслик ҳам халақит беряпти, деб ҳисоблайди эксперт. Замонавий тараққиётнинг рақамли жиҳатлари аҳамиятини тан олмаслик алоҳида шахслар учун ҳам, бутун мамлакатлар учун ҳам аянчли оқибатларга олиб келиши мумкин. АКТдан фойдаланишни билмаслик бугунги кун одами учун “саводсизлик”дир, у айниқса, меҳнатга лаёқатли ёшдаги инсонлар учун кечирилмас ҳол.\n— Ўзбекистон етакчиси томонидан таклиф этилган халқаро дастурни мамлакатларимизда 1920 — 1930 йилларда амалга оширилган саводсизликни тугатиш дастури билан қиёслаш мумкин, — дейди В. Шадурский. — Бу борада аниқ ва тушунарли ишлар кўп. Шунинг учун Президент Шавкат Мирзиёевнинг компьютер саводсизлигига қарши курашга даъватини ҳамма эшитиши керак.\nБугунги давр янги қоидалар, янгича ўқитиш услублари ва янги ахборот ташувчиларини таклиф этмоқда. Технологиялар базавий эҳтиёжга, интернет эса “глобал мия” билан алоқа ўрнатиш усулига айланди. Бизнинг мамлакатимиз ўзгарган дунё билан бирга қадам ташлаш учун етарли салоҳиятга эга. Мана, биргина “учинчи Ренессанс” иборасини олинг — у ҳам қоғозда ёзилган ҳолда эмас, балки экранларда кўпроқ кўзга ташланади. Аммо ҳозир ҳам, худди беш юз, минг йил илгаригидек, Уйғониш даврининг негизида билим ва иқтидор, изланиш ва яратувчанлик, синчков ақл-фаросат ва эркин фикрдан иборат мустаҳкам, бузилмас пойдевор ётади. Президентимизнинг “Янги Ўзбекистон мактаб остонасидан бошланади”, деган ғоясининг чуқур фалсафаси ҳам шунда.


Чоршанба, 07 Октябр 2015 20:26\tхарф ўлчами\nҲеч қачон бирор одамнинг зоҳирига қараб у ҳақида хулоса чиқаришга шошилмаслик ҳақида айтилади, чунки у ҳақида ҳақиқатни Аллоҳ таолодан бошқа ҳеч ким билмайди. Бу айни ҳақиқатдир. Шундай бўлишига қарамай, турли хил одамларнинг динга қандай амал қилишларига қараб ҳаётларида ҳам ўзига яраша фарқлари борлиги яққол кўзга ташланиб туради. Ўшанда Аллоҳ таолога бўлган иймон, турли хил ҳаёт синовларидаги сабр ва кейинги ҳаётдаги ажрлар ҳақида ўйга толишга мажбур бўлиб қолар экансан.Масалан, бир аёлни биламан – бир қарашда мўмина ва солиҳа аёлдир. У Исломга жуда қаттиқ амал қилади, хатто макруҳ шубҳаларидан ҳам парҳез қилади. Сўзларида доим Аллоҳ таолони зикр қилади, Расулуллоҳ с.а.в ҳадисларини айтиб юради. Унинг атрофида хотиржамлик ва қандайдир сакийна ҳам бор. Унинг ҳаёти – эрига итоат, кўчага кам чиқиш, доимий меҳнатдан иборат. У учун асосий нарса - фарзадлар тарбияси. Шундай бўлса ҳам, баъзан унинг бошига тушган мусибатлар ҳақида эшитиб қоламан: сурункали касаллик ва жисмоний оғриқ, ҳожат, яқин ва азиз бўлган қариндошлари тарафидан қўпол муомала. Ҳеч ким унинг қадрига етмайди ва фарзандлари ҳам ҳурмат қилмайди, эри эса бахил ва доим уни хафа қилади: ташқи кўриниши ҳамда диндорлигини танқид қилади ва аёлига бир тийин ҳам сарф қилмайди. Акаси эса, дунёвий тадбирларида ҳижоби учун доим мазаҳ қилади. Ҳатто қариб қолган онаси ҳам унинг устидан кулади. Бироқ, шундай бўлишига қарамай, у қариндошлик ришталарини жойига қўяди.Яна бир аёл бор, эркин яшайди, диндан узоқ. У ёш, турмуш қурмаган ҳамда унинг таниш хушторлари кўп. У клубларга бориб туради, экзотик мамлакатларга саёҳат қилиб, очиқ-сочиқ кийинади. Унинг қариндошлари билан муносабатлари аъло, уни дўстлари ва ҳамкасблари ҳам яхши кўради. Саломатлигида муаммоси йўқ ва ҳар кунги жисмоний тарбия эвазига кўриниши ҳам ёмон эмас. Иш жойи ҳам яхши, молиявий тарафдан ҳам бировга қарам эмас, кўнгли истаган нарсага қўли етади.Шу икки муслима аёлни қиёслаганимда (балки нотўғри қилаётгандирман) Аллоҳ таоло ҳикмати ҳақидаги билимларим боши берк кўчага кириб қолади. Ўйлаб нимага шундай эканини охирига ета олмайман. Нега тақводор мўмин ва мўминаларнинг боши қийинчиликлардан чиқмайди, очиқ гуноҳкорларга эса ҳаётнинг барча яхшиликлари насиб этади?Одам бошига тушган мусибатлар - иймонининг синови-ми ёки гуноҳлари учун жазо-ми, буни қандай билса бўлади?Агар гуноҳлар учун муаммо, оғриқ ва бошқа мусибатлар ёғдириладиган бўлса, очиқ гуноҳ қилиб юрганларга кўп яхшиликлар ёғмаган бўлар эди. Шундай эмасми, ахир? Солиҳлар эса, гоҳ у ердан гоҳ бу ердан балоларга дуч келмасмиди?\nҚуръони каримни юзаки ўқишнинг ўзиёқ ёки унинг оятларини чуқур тафаккур қилиш бир нарсани ойдинлатади: Аллоҳ таолонинг барча пайғамбарлари зиммасида оғир юклар қўйилган – жисмоний, ижтимоий ва руҳий – ва улар Раббимизнинг рисолатини қанчалик кўп тарғиб қилганлари сайин, уларнинг зиммасидаги юк ҳам оғирлашиб борган.Аллоҳ таоло Қуръони каримда марҳамат қилиб, мўминларни бу дунё қийинчиликлари билан синаши ҳақида зикр қилган: «Албатта, Биз сизларни бир оз қўрқинч ва очлик билан, мол-мулкга, жонга, меваларга нуқсон етказиш билан синаймиз...» (Қуръони карим, 2:155).Демак, Аллоҳнинг набийлари ва диний камолотга эришган мўминлар ҳақида гап кетиб, уларнинг динга тўлиқ амал қилганларида, одатда ушбу воқеалар рўй беради: Аллоҳга бўлган иймон нури ҳатто пирпирамай, эртанги кунга ишончи эса қатъий бўлган бир мўъмин ҳаёт кечирмоқда. Вақти-вақти билан қийналмасдан савоб ишлар қилиб қўйди, ортиқча тақвоси ҳам йўқ. Унинг учун асосийси – дунё ташвишлари.У катта хурматга эга ва кўринишига қараганда ўзига тўқ. Ва кутилмаганда унинг диндорлиги уйғониб кетади: у Аллоҳга қайтади ва шу ондан бошлаб Исломга амал қилишни бошлайди. Бироқ, шу вақтдан бошлаб унинг бошига бирин- кетин синов ва мусибатлар кела бошлайди. Аллоҳ таолонинг пайғамбарларига ҳам ваҳий келиб, одамларга даъват қилишни бошлаганидан шундай бўлиб келган.Исломга кўра, яшаш фақат мусибат ва балоларни келтиради, “эркин”, “умуминсоний қадриятлар” асосида яшаш хотиржамлик, фаровонлик ва равнаққа ўхшаб кўринади. Диндорлик билан даҳрийлик ўртасидаги зоҳирий номувофиқликнинг катталиги туфайли, эътиқод масаласида иккиланаётган аксарият одамлар қўлини осмонга кўтарганча: йўқ, раҳмат, бизга дин керак эмас, биз дунёвий неъматлардан роҳатланишни истаймиз, турли-туман синовларни эса бошдан кечиришни мутлақо хоҳламаймиз, - дея ҳайқирмоқдалар.Жазо ёки синов эканини қандай аниқлаймиз? Демак, икки савол қолди?- Аллоҳ таоло нега бизларга синов юборади, айниқса иймонимиз холис эканини билганидан сўнг? Умуман олганда нега бизни синаш керак, ахир у ҳамма нарсадан хабардор-ку?- Бу дунё қийинчиликлари гуноҳларимиз учун берилаётган жазо-ми ёки синовнинг бир тури-ми, буни қаердан биламиз?Қўйилган биринчи саволга уч нуқта орқали жавоб:1. Аллоҳ таоло мўминни қийинчиликлар билан синаш орқали унинг хусни хулқи ва сабрини бошқаларга ўрнак қилиб кўрсатади ва бу нарсаларни ўргатган динга бошқаларни яқинлаштиради.2. Аллоҳ таоло бу дунёда бундай кишилар ва уларга берилажак ажрнинг миқдори ортишини хоҳлайди. Қийинчилик қанчалик сабр-бардош билан кутиб олинса, жаннатдаги мукофот ҳам шунча кўп бўлади, инша Аллоҳ.3. Бошдан кечирилган қийинчиликлар ҳикмат, сабр, интизом, ўз қадр-қимматини билиш ҳисси, яхлитлик ва бошқа кўплаб фазилатларни тарбиялаш имкониятини беради ва енгил-елпи ҳаёт кечираётган шахслар бундай фазилатларга эриша олмайдилар. Бошидан кўплаб қийинчиликларни кечирган одамларнинг кўнгли раҳмдилликка кўпроқ мойил бўлади, чунки оғриқни бошидан кечирганлари боис, унинг нима эканлигини яхши англайдилар. Иккинчи саволга жавоб янада осон: иймонимиз даражаси, амалларимиз ва мусибатга тушган чоғимиз ва мусибатдан халос бўлганимиздаги ҳаракатларимиздан бу мусибатлар иймонимиз учун синов-ми ёки гуноҳларимиз учун жазо-ми аниқ ва равшан бўлади.Мазкур синовлардан сўнг Аллоҳ таолога тўлиқ таслим бўлдингиз-ми, Унга чин қалбдан ихлос ила тавба қилиб қайтдингиз-ми ва мазкур синовдан сўнг, солиҳ амалларингизни кўпайтирдингиз-ми? Аллоҳ таолонинг розилигини топиш учун бошингизга тушган мусибатларга сабрлимисиз, Аллоҳ таоло тақдирига рози бўляпсиз-ми?Ёки Аллоҳ таолога жаҳл қилиб, таслим бўлиш ўрнига қарши чиқяпсизми? Тақдиридан нолиб, итоатсизликни зиёда қилиб, Исломдан янада узоқлашиб кетмадингиз-ми? Мусибат ва фожиалар туфайли иймонингизга дарз тушмади-ми? Исломга шубҳа билан қарайдиган бўлиб қолмадингиз-ми, Аллоҳ таолодан мадад сўраш ўрнига Роббингиз Аллоҳ таъқиқлаган нарсалардан мадад сўраб юбормадингиз-ми?Тақдиримиздаги мусибат ва фожиаларнинг муҳим ўрин тутганидан пайғамбаримиз Муҳаммад саллаллоҳу алайҳи вассалом дунё қийинчиликларида Аллоҳ таолодан мадад сўрашга ўргатар эди.Анас ибн Молик розияллоҳу анҳу Набий соллаллоҳу алайҳи ва салламдан ривоят қилади: “Мусибатнинг катталигига қараб, улуғ мукофотлар берилади. Агар Аллоҳ бирон қавмни яхши кўрса, унинг бошига мусибат солади. Бас, ким (Аллоҳнинг тақдиридан) рози бўлса, унга ҳам розилик бўлади. Ким ғазабланса, унга ҳам ғазаб бўлади” (Термизий, Ибн Можа, Байҳақий ва Қузоъий ривояти. Ривоят санади ҳасан-саҳиҳ).\nSadaf Farooqi мақоласи асосидаАбу Муслим тайёрлади\t« Карлар учун дин дарслари\tАсранди боланинг фожиаси »


Раҳматуллаев 16 йилга қамалди\n30 июн 2022, Тошкент вақти: 18:23\nТурғунбек Маълумотларга кўра, 20 январь куни Андижон вилояти жиноят ишлари суди диний экстремизм, конституциявий тузумга қарши тажовуз қилиш каби жиноятларда айбланаётган Маннопжон Раҳматуллаевни 16 йилга озодликдан маҳрум этиш тўғрисида ҳукм чиқарган.\nМ.Раҳматуллаев устидан суд жараёни 11 январь куни бошланган эди. Унга Жиноят кодексининг 8 моддаси бўйича айблов эълон қилинганди.\nМ.Раҳматуллаев 1950 йилда Хўжаобод туманида туғилган. Ўрта маълумотли бўлса-да, она тилидан ташқари араб, рус ва татар тилларида бемалол гаплаша олади. Ислом дини билимдонларидан бири саналади. Беш фарзанди бор.\nУ 1993 йил 29 декабрда Ўзбекистондан расман қайддан чиқиб кетган. 2004 йил 21 июлда Россиянинг Саратов вилоятидаги Маркс шаҳрида ҳибсга олинган.\nХабарларга қараганда, М.Раҳматуллаев Ўзбекистон махсус хизмати томонидан Россиядан ўғирлаб келинган.\nМустақил кузатувчилар М.Раҳматуллаев устидан ўтказилган суд жараёни ноқонуний бўлганини билдирмоқда.\n“Аппеляция” инсон ҳуқуқлари ташкилоти раиси Саиджаҳон Зайнобиддиновнинг сўзларига кўра, М.Раҳматуллаев мутлақо айбсиздир. Чунки унга қўйилган айбловлар 1993 йилдан аввалги воқеалар билан боғлиқ. Масалан, унга давлатдан чиқиб кетиш қоидасини бузиш айби қўйилган. У вақтдаги Жиноят кодексида бу ҳақдаги модда йўқ эди. Янги Жиноят кодекси эса 1994 йилда қабул қилинган. Агар фуқаро ўша вақтда мавжуд қонунлар бўйича айбли иш қилмаган, янги қонунларда эса бу ҳолат жиноят сифатида белгиланган бўлса, бу фуқаро айбсиз ҳисобланади. Чунки қонунлар чиққанидан аввалги муддат учун қўлланилиши мумкин эмас.


Болаларнинг ўсишига ёрдам 80 — Dilkashradio.com\nАссалому алайкум ҳурматли болажонлар, сиз азизлар билан яна радио тўлқинлари орқали учрашиб турганимиздан бағоятда миннатдормиз. Ўйлайманки, бугунги эшиттиришимиз ҳам сизлар учун манзур бўлади. Бугун микрофон олдида мен ўша Ғолиббек. Азиз болажонлар, ҳар биримиз қачонлардир ўзимиз хоҳлаган нарсаларни амалга оширишни хоҳлаб кўрганмиз.\nМасалан, отамизнинг устахонасида нимадир ясашни орзу қилиб кўрганимиз ҳам ростдир. Айниқса отамиз ёғочларни ўйиб нимадир ясаётган пайтда биз ҳам нимадир ясашни жуда жуда истаб қоламиз. Агар асбобларни нотўғри ишлатаётганимизни отамиз кўриб қолса, дархол тўхтатишга ҳаракат қилади. Агар сиз шу пайтда тўхтамасдан ўз билганингизда давом этаверсангиз, оқибати нохушлик билан тугаши мумкин.\nБундан бир неча минг йиллар илгар исроил халқи ҳам ўз билганидан қайтмасди. Исроил халқи деярли 450 йилдан бери Худованд уларга берган ерда яшаб келишаётган эди. Шунда Худованд уларнинг орасидан бир кишини танлаб олиб исроилликларга тўғри ҳаёт кечиришни ва Худованд учун яшашни ўргатмоқчи бўлди. Бу киши Шомуил эди. У кўп йиллар давомида исроилликларга бошчилик қилди.\nУ ҳам вақти келиб, барчамиз каби қариди. Шунда халқ вакиллари унинг олдига келиб, Шомуилга, энди у исроилликлар учун бошқа бошчилик қилолмаслиги, унинг болаларидан эса яхши бошлиқ чиқмаслигини айтишди. Халқ шу пайтда англамадики, уларнинг шохи Шомуил эмас, балки Худованднинг Ўзидир. Азиз болажонлар, Исроил халқи учун инсон ҳеч қачон бошчилик қила олмаган, уларнинг ҳақиқий шохи Худованд эди.\nБарча шохларни эса Худованд бошқариб турар эди. Худованд уларга янги қонунлар бериб турган. Шу аснода шохлар халқни бошқаришган. Худованд кўрсатган йўл доимо инсонлар танлаган йўлдан ажралиб турарди. Худованднинг йўли доимо адолат сари ва тўғри йўлга бошлаган. Халқнинг Шомуилга айтган гапларидан Худованднинг жахли чиқди. Чунки улар энди ўзларга бошқа шохни сўраб Худога қарши гуноҳ қилишган эдилар.\nЧунки исроил халқи энди Худованд кўрсатган йўлдан эмас, аксинча, ўзлари танлаган йўлдан боришмоқчи эдилар. Энг ачинарлиси, халқ энди ўзларининг устидан Худованд эмас, балки инсон бошчилик қилишини хоҳлаётган эди. Шоул ибодат қилган вақтида Худованднинг жавобини эшитиб хайрон қолган бўлса ажаб эмас. Худованд Шомуилга шундай деганди: “ Халқ сенга нима деган бўлса, барчасига қулоқ сол.Улар сендан эмас, балки мендан юз ўгирдилар.\nМен уларнинг устидан бошчилик қилишимни халқ истамаяпти. Мен уларни Миср қуллигидан олиб чиққан кунимдан улар мени унитишиб бошқа худоларга сажда қилишмоқда. Бугун ҳам улар шундай йўл тутишди”. Азиз болажонлар, ҳаётда Худованддан юз ўгириш келажакда катта муаммоларга дуч келишнинг аломатидир. Доимо Худованд билан бирга бўлишга ҳаракат қилинглар. Шунинг билан бугунги эшиттиришимиз ўз ниҳоясига етди. Хайр саломат бўлинглар.\nБолаларнинг ўсишига ёрдам 192


Иштихон туманида ҳам судлар учун қурилган янги бино фойдаланишга топширилди. « САМАРҚАНД ВИЛОЯТИ ДАВЛАТ АРХИТЕКТУРА ҚУРИЛИШ НАЗОРАТИ ИНСПЕКЦИЯСИ\nИштихон туманида ҳам судлар учун қурилган янги бино фойдаланишга топширилди.\nAnnouncements, Events, News / 03.10.2019\nИштихон туманида судларнинг янги биноси фойдаланишга топширилди. Янги бино “Сармоя қурувчи сервис” МЧЖ томонидан қурилиб, қурилиш ишларига 6 миллиард 139 миллион сўм миқдорида маблағ сарфланди. Шунингдек, бино энг замонавий жиҳозлар, замонавий ахборот-коммуникация технологиялари билан таъминланди.\nБинода тумандаги тўртта – жиноят ишлари бўйича, маъмурий суд, туманлараро иқтисодий суд, фуқаролик ишлари бўйича туманлараро судларининг ҳар бири учун алоҳида девонхона, судяларнинг ҳар бирига ҳамда ходимлар учун алоҳида хоналар ажратилди.\nБинода видео конференция алоқаси ҳам мавжуд бўлиб, бу қулайлик масофадан туриб суд ишларини олиб боришда қўл келади. Суд қабулхонасига алоҳида зал ажратилиб, шунга мос тарзда жиҳозланган. Мазкур залда ёш болали оналар учун она-бола хонаси фаолияти йўлга қўйилган.\nLast update site: 16.10.2019


21 апрел 2019, Тошкент вақти: 19:06\nЎзбекистонда ўқитувчиларни ҳимоя қилиш бўйича махсус комиссия тузилади. Бу ҳақда 17 июль куни Шавкат Мирзиёев раислигида умумий ўрта таълимни ислоҳ қилиш ва ривожлантириш масалаларига бағишлаб Тошкентда ўтказилган йиғилиш якунларидан маълум бўлди.\n"Йиғилишда турли назорат органлари томонидан ўқитувчилар фаолиятини текширишларни чеклаш, педагогларни ободонлаштириш, мажлисларда қатнашиш, обуна ва шу каби касб фаолиятига тегишли бўлмаган ишларга жалб қилмаслик кераклиги таъкидланди. Ўқитувчиларнинг ҳақ-ҳуқуқларини ҳимоялаш учун махсус ҳуқуқий хизмат ташкил этиш вазифаси қўйилди", - деб хабар қилди президент матбуот хизмати.\nЙиғилишда ушбу кўрсатмалар асосида ишлаб чиқилган халқ таълими тизимини ислоҳ қилишга қаратилган чора-тадбирлар тақдимоти ўтказилди. Президент педагогларнинг ойлик маошини, жамиятдаги мавқеини ошириш, уларни ижтимоий ва ҳуқуқий жиҳатдан қўллаб-қувватлаш бўйича топшириқлар берди.\nЎзбекистонда ўқитувчиларнинг иш ҳақи оширилади. Газета ва журналларга мажбурий обуналар бекор қилинади. Ортиқча ёзув-чизувларга барҳам берилади. Халқ таълими вазирлиги билан мувофиқлаштирилмаган текширувлар ўтказилмайди. Халқ таълими тизими ходимларининг турли тозалаш ишларига жалб қилиниши тақиқланади.\nБу ҳақда Бош вазир ўринбосари Азиз Абдуҳакимов 17 июль куни Президент Шавкат Мирзиёев бошчилигида ўтган йиғилиш якунлари юзасидан гапираётиб билдиргани тўғрисида kun.uz хабар қилди.\nАзиз Абдуҳакимовга кўра, шунингдек,ўқитувчиларга имтиёзли кредитлар асосида ижтимоий уйлар ва автомашиналар берилиши кутилмоқда. Шунингдек ўқитувчиларнинг оила аъзоларига ёрдамчи хўжалик юритиш учун қорамол ва паррандалар сотиб олиш, иссиқхоналар, лимонарийлар кабиларни яратиш учун имтиёзли кредитлар берилади.


Қирғизистон: Мойлисувдаги “никель васвасаси” қурбонлари сони ортмоқда - Фарғона.Ру ахборот агентлиги\n20:21 msk, 12 Июль 2020\nҚирғизистон: Мойлисувдаги “никель васвасаси” қурбонлари сони ортмоқда\n22.02.2007 12:52 msk\nМойлисув шаҳридаги (Қирғизистоннинг Жалолобод вилояти) никель тўпловчиларнинг саксон фоизга яқини иш бошлаганидан бир-бир ярим ойдан кейин ногирон бўлиб қолишлари мумкин. Қирғизистон Республикаси Миллий Фанлар академияси Жанубий бўлими Тиббиёт муаммолари институтининг илмий ходимлари ана шундай тахмин қиладилар.\n“Никель васвасаси” Мойлисув электр-лампа заводи ахлатхонасига фақат қирғизистонликларнигина эмас, қўшни Ўзбекистоннинг яқин туманларидан бўлган ишсизларни ҳам жалб қила бошлаганига уч йил бўлди. Ҳар куни бу ахлат уюмлари орасида икки мингдан етти минггача одам ахлат титиб юрадилар, улар орасида аёллар ва ёш болалар ҳам кўп.\nҚачонлардир Мойлисув чеккасидаги бу тепаликларда маҳаллий гўшт комбинати ўз чиқиндиларини кўмар эди. Кейинчалик ҳайвон суяклари қабристонига кўп йиллар мобайнида электр-лампа заводи ўз чиқиндиларини, жумладан, яроқсиз лампочкаларни ташлаган. Айнан ўша лампочкалар ўлжа объектига айланган. “Олтин изловчилар”ни вольфрам ипи қотириладиган никель симлар қизиқтиради. Симларни чиқариб олиш учун лампочкалар шишани ун қилиб майдаловчи махсус тегирмонга туширилади. Энг омадли ковловчилар кунига бир килограммгача металл топишиб, ўша ернинг ўзидаёқ савдогарларга сотишлари мумкин (бир килограмм никель учун саккиз юз сўм [йигирма доллардан сал кўпроқ] берадилар).\nНикель “Клондайк”идаги қазиш ишлари чоғида ўн саккиз киши ахлат уюми остида қолиб ҳалок бўлган. Аммо бу ерда ишловчилар ҳаётига фақат шугина хавф солаётгани йўқ. Ҳатто қазиш ишлари билан машғул бўлмаган ижарачилар, даллоллар, бу ерда ишлаётганларга овқат пиширувчилар ва никель сотиб олувчилар ҳам хавф-хатардан холи эмаслар. Бу ерда энг жўн тиббий ёрдам ҳам йўқ. Фақат ЕХҲТнинг Қирғизистондаги ваколатхонаси радиация ва чанг миқдорини ўлчаш учун асбоб-анжомлар сотиб олишга грант ажратган, холос.\n- Кечга бориб ҳамма ишчиларнинг нафаслари қисилиб қолади, - дейди Тиббиёт муаммолари институти директори, тиббиёт фанлари номзоди Рақманбек Тўйчуев. – Улар нафас олиш чоғида доим чанг ютадилар. Бу чанглар таркибида биз турли микроблар борлигини аниқладик. Бундан ташқари, уларнинг ўпкаларига шиша чанги ҳам ўрнашиб қолади – уни организмдан чиқариб ташлашнинг қарийб имкони йўқ. Институтимизнинг илмий ходими Эркин Тўстўқов ва лаборант Қайрат Қўқуев икки юздан зиёд кишини текширувдан ўтказдилар. Ҳаммасининг нафас йўллари ва ўпкаларида жиддий касалликлар аниқланган.


05 авг 14:49\nТеглар : ОлимпиадаТокиоЯпония\nОлимпия Хартияси қоидасига кўра ҳалқалар кўк-сариқ-қора-яшил-қизил кетма кетлигида жойлашиши белгиланган. Олимпия байроғи стадионга келтирилгач, синчков томошабинлардан бири байроқдаги ҳалқалар жойлашуви чалкашиб кетганлигини кўриб, ташкилий қўмита аъзоларига эътибор беришни сўраган. Аниқланишича, ушбу “хатолик” билан Олимпия байроғи 1952 йилдан бери қишки Олимпия ўйинларида намойиш етилиб, йигирма йил ичида эса ҳеч ким ҳеч нарсани пайқамаган. Ана холос!\nМосква Олимпиадаси очилишидан анча олдин Паралимпия ҳаракати раҳбари доктор Гутман Олимпиада-80 ўйинлари ташкилий қўмитасидан ногиронлар Олимпиадасини ўтказишни сўраган ва аниқ жавоб олмаган. Партия ва спорт раҳбарлари СССРда ногиронлар йўқ деб ҳисоблашган. Ишониш қийин! Натижада, Паралимпия ўйинлари Москвада эмас, Нидерландияда ўтказилган.\nЎзбекистонлик илк Олимпиада чемпионини биласизми? 0\nБах Пекин-2022 Олимпиадасига тайёргарлигига баҳо берди 0


Учта кўприк қурилди\nЖиззах вилояти ИИБ кўмагида Ғаллаорол туманининг «Қипчоқсув» қишлоқ фуқаролар йиғинидаги Солин, Толлисой ва Кичиксув қишлоқларида 3 та кўприк барпо этилди. Сел ювиб кетган кўприкларни тиклаш масаласи вилоят Ички ишлар бошқармаси бошлиғи, генерал-майор Ғайрат Қодиров туманда ўтказган сайёр қабулда кўтарилган эди.\nБарпо этилган кўприкларнинг энг йириги Солин қишлоғида бўлиб, узунлиги 12, эни 6 метрни ташкил қилади. Янги кўприк Ғаллаорол туманини Самарқанд вилоятининг бир нечта туманлари билан боғлаб туради.\n– Қишлоғимизда қурилган кўприк барча техник талабларга мос, – дейди фахрий қурувчи Муҳаммадқул Маҳкамов. – Кўприк сув ўтказгичининг бўйи ҳам, эни ҳам 3,5 метрни ташкил қилади. Устки қисми бетон, қум ва асфальтдан иборат. 100 тонна юкни кўтаришга мослаштирилган. Кўприк қуриш – улкан савоб, шу маънода, элимиз ички ишлар органлари ходимларидан бениҳоя миннатдор.\nАйтиш жоизки, учинчи сектор ишчи гуруҳи саъй-ҳаракати билан жорий йилнинг ўтган даврида тумандаги Лалмикор қишлоғида 800 метр, Жийдалида 700 метр, Маржонбулоқ ва Коризқудуқ қишлоқларида 600 метрдан йўлга шағал ётқизилиб, таъмирдан чиқарилди.\n12 нафар ногирон ва кам таъминланганларга даволаниш учун йўлланмалар ажратилиш чоралари кўрилди. Уч кишига ногиронлар аравачаси берилиб, 8 та оилага уй таъмирида кўмаклашилди. Сектор ишчи гуруҳи 133 нафар фуқаронинг ишга жойлашишига ҳам ёрдам кўрсатди.


Равшан Ҳайдаров: "Бангладешликлар иккинчи бўлимда бироз чарчаб қолишди" » Ўзбекистон янгиликлари – Zamin.uz\n14 август 2018, 17:53\nБугун Осиё ўйинларидан ўрин олган футбол бўйича Ўзбекистон ва Бангладеш олимпия терма жамоаларининг гуруҳ босқичидаги илк ўйини якунланди.\nРавшан Ҳайдаров: - Аввало мухлисларимизни мусобақа стартидаги йирик ғалаба билан табриклайман. Ўйин тўлиқ назоратимиз остида ўтди. Тўп билан кўпроқ муомилада бўлдик. Ҳисоб ҳам шунга яраша бўлди. Биринчи ўйиндаги ғалаба ниҳоятда муҳим эди. Буни уддалай олганимиздан хурсандман.\nҚатар ва Таиланд термаларига қарши навбатдаги ўйинларга ҳам режа асосида тайёргарлик кўрамиз. Мусобақа тақвими анча зич тузилган. Биз ҳам шундан келиб чиқиб тайёргарлик режасини ишлаб чиққанмиз. Навбатдаги баҳсларда ҳам ғалаба қозониб, мухлисларимизни хурсанд қилиш ниятидамиз.\nИкром Алибоев: - Ҳар доим биринчи ўйин қийин бўлади. Ҳозир ҳамма футбол ўйнашни ўрганиб олган. Буни бугунги ўйин ҳам кўрсатиб берди. Ўйин аввалида бироз қийналдик, аммо кейинчалик назорат тўлиқ биз томонга ўтди. Ўзбекистонлик футбол мухлисларини ушбу ғалаба билан табриклаб қоламан.\nЯнгиликлар » Спорт » Равшан Ҳайдаров: "Бангладешликлар иккинчи бўлимда бироз чарчаб қолишди"\n16:31 Осиё ўйинлари. Ўзбекистон ОТЖ мусобақани йирик ғалаба билан бошлади\n07:31 9 август куни Ўзбекистон ОТЖ бош мураббийи билан матбуот анжумани бўлиб ўтади


Коронавирус Ўзбекистонга олдинроқ кириб келган бўлиши мумкин - Zamin.uz\n«Бир жиҳатга эътибор берайлик. Ўзбекистон ҳудудида биринчи бемор 2020 йилда 15 март куни қайд этилди. Бироқ касаллик мамлакатимизга ундан аввал ҳам кириб келган бўлиши мумкинлигини инкор этмаймиз. Биз биринчи аниқлаган беморимиздан сарҳисобни бошладик. Шундан кейин статистик рақамлар шаклланди», — деди у. «Замин» янгиликларини «Вконтакти»да кузатиб боринг\n20-03-2020, 18:46, Жамият


Темир йўлдан ўтаётганда… – Сурхон тонги\nБош саҳифа / Жамият / Темир йўлдан ўтаётганда…\nЯнвар 26, 2018\tЖамият Изоҳ қолдириш 574 Кўрилди\nЙўллар чорраҳалардан, кесишмалардан иборат. Бу эса автотранспортларни бошқараётган ҳайдовчилардан ниҳоятда эҳтиёткорликни, ҳушёрликни талаб этади.\nАфсуски, баъзи ҳайдовчилар йўл ҳаракати хавфсизлиги қоидаларини унутиб, чорраҳаларда ҳам тезликни ошириб ўтадилар. Гап темир йўл кесишмалари ҳақида бормоқда.\nТошгузар —Бойсун — Қумқўр- ғон янги темир йўл линиясида “Дарбанд темир йўл масофа” корхонаси ҳудудига қарашли Оқработ — Бойсун — Қудуқли йўналиши бўйича 39 та темир йўл кесишмаси мавжуд. Уларнинг ҳаммаси автомобиль йўллари билан туташ. Булардан 6 таси қўриқланадиган темир йўл кесишмасидир. Ана шу кесишмаларда ҳар ойда ҳар хил даражадаги қоидабузарликлар содир этилмоқда.\nПоезд состави яқинлашаётганлигини билдирувчи чироқлар ёниб турганига қарамай, баъзи ҳайдовчилар “тезроқ ўтиб олай” деган мақсадда автомобиль (техника)ларини тўхтатмай, тезликни оширишмоқда. Масалан, жорий йилнинг 20 январида Шўрчи-Денов бекатлари оралиғидаги йўл кесишмасида Шўрчи тумани “Қўштегирмон” МФЙда яшовчи фуқаро Т. Азизов бош- қарувидаги автомашина йўловчи поезднинг ҳаракатига хавф солган. Бу ҳолатдан поезддаги фуқаролар ва ҳайдовчининг ўзига зиён етиши мумкин эди. 21 январда Қумқўрғон — Оқжар бекатлари оралиғидаги қўриқланмайдиган темир йўл кесишмасида С. Ғаниев томонидан худди шундай қоидабузарлик содир этилган. Бундан ташқари, баъзи ҳайдовчилар қўриқланадиган темир йўл кесишмаларида шлагбаумлар туширилганда ҳам поезд состави ўтишини кутмай, автотранспортларини ҳайдаб кетиш ҳолати рўй бермоқда. Афсуски, шошқалоқ ҳайдовчиларнинг бу хилдаги хатти-ҳаракати бахтсиз ҳодиса билан тугаши, тузатиб бўлмайдиган талофат келтириши ҳеч гап эмас.\n“Дарбанд темир йўл масофа” корхонаси томонидан қоидабузар ҳайдовчиларга чора кўриш юзасидан вилоят ЙҲХБга маълумотлар юборилмоқда. Йўл ҳаракати хавфсизлиги ходимлари “шошқалоқ” ҳайдовчиларга нисбатан чоралар кўраяпти. Аммо барибир қоидабузарлик бўлиб турибди. Йўл тасодифларга тўла. Ҳамиша ҳушёрлик зарур.\n“Дарбанд темир йўл масофа” корхонаси раҳбари\n“Ўзтемирйўлназорат” давлат инспекцияси\nОлдинги Мўл ва сифатли ҳосил берадиган ёнғоқ\nКейинги Чақирув мавсуми масъулияти


Брюс Ли ва Жеки Чан иштирокида фильмларни суратга олган продюсер Ўзбекистонга келди - Халқ сўзи\n16:41 10 Декабрь 2018 Маданият\nТаниқли продюсер Ло Хао бошчилигидаги ижодкорлар “Ўзбеккино” агентлиги ва Uzbekistan Film Holding компанияси таклифига биноан юртимизга келишди. Улар Брюс Ли ва Жеки Чан иштирокида картиналар суратга олган ХХРдаги афсонавий Orange Sky Golden Harvest Group ва Hunan Mango Studios кино компаниялари манфаатларини ҳам тақдим этишади.\n— Мамлакатингизга биринчи бор келишим ва эртакнамо Самарқанд шаҳрига ташрифим унутилмас таассуротлар қолдирди, — деди Ло Хао. — Ҳатто ушбу тарихий жойларда суратга олиниши мумкин бўлган бир нечта телевизион лойиҳаларни режалаштириб ҳам олдим. “Ўзбеккино” вакиллари билан мулоқот чоғида кино, телемаҳсулотлар ва интернет-фильмлар яратиш соҳасида ўзаро ҳамкорлик қилишнинг ўзига хос жиҳатларини муҳокама қилдик. Ўзбекистонда “Уч шаҳар” лойиҳаси амалга оширилаётган ҳақида эшитиш ёқимлидир. Унинг доирасида пойтахт ҳудудида павильонлари, кино академияси, хиёбон зоналари, меҳмонхоналари ва коворкинг-марказини ўз ичига олган “Киношаҳар” қурилади. Ўз томонимиздан Ўзбекистонга киноиндустрияни ривожлантириш учун кўмак беришга тайёрмиз. Ватанимизга қайтиб, мамлакатингиз ҳақида сўзлаб берамиз, ҳамкорлар, продюсерлар, кино арбоблар ва инвесторларни ҳамкорлик қилиш учун таклиф этамиз.\nЯкунда ХХРнинг учта кинокомпанияси ва “Ўзбеккино” ҳамда Uzbekistan Film Holding ўртасида меморандум имзоланди.


Самарқанд давлат архитектура-қурилиш институтининг бир гуруҳ талабалари номидан Озодликка келган мактубда, уларни пахта теримига мажбурий жалб этиш учун “тилхат” ёздириб олинаётгани айтилади:\n“Институтда ҳар куни пахта масаласи гап бўлмоқда. Кураторлар талабалардан пахта теримига чиқмасам институтдан ҳайдалишга розиман мазмунидаги тилхатларни мажбурлаб ёздириб олди. Айтишларича, ёки якшанба ёки душанба куни пахтага кетар эканмиз”, дейилади шикоят мактубида.\nТалабалар “тилхат” формасини расмга тушириб Озодликка жўнатди. Унда жумладан бундай дейилган:\n"Мен ..., Самарқанд давлат архитектура-қурилиш институтининг ички тартиб қоидалари билан танишдим. Ўзбекистон Республикаси Вазирлар Маҳкамасининг ва Самарқанд вилояти ҳокими қарорларига, Ўзбекистон Олий ва ўрта махсус таълим вазирлиги, институт ректорининг буйруғига асосан қишлоқ хўжалик ишлари(пахта йиғим-терими)га сафарбар қилинганимда, сабабсиз қатнашмасам ва берилган топшириқларни лозим даражада бажармасам талабалар сафидан четлаштирилишим ҳақида институт маъмурияти томонидан шахсан огоҳлантирилдим”.\nТилхатда талабалар Вазирлар Маҳкамаси, вилоят ҳокими ва Олий ва ўрта махсус таълим вазирлиги ва институт ректорининг буйруғига асосан пахта йиғим-теримига сафарбар этилиши айтилади.\nАммо, шу пайтгача, Вазирлар Маҳкамаси ёки Олий ва ўрта махсус таълим вазирлигининг олийгоҳлар талабалари пахта теримига олиб чиқилсин деган мазмундаги ёзма буйруғини ҳеч ким кўрмагани, одатда бундай буйруқлар фақат оғзаки шаклда берилиши айтилади.\nСамарқанд давлат архитектура-қурилиш институтининг ўқув бўлими бошлиғи Ўктам Сирожиддинов Озодлик билан суҳбатда талабалардан бундай мазмундаги тилхат олинганини кескин инкор қилди:\n- Бунақа тилхат ҳақида умуман гап бўлгани йўқ, бекор гап бу. Ҳали пахтага қачон чиқишимиз ҳам эълон қилингани йўқ. Бизда ҳамма пахтага ихтиёрий чиқади. Биласизку, мақсад пахтани омон-эсон йиғиб олишдир, деди Ўктам Сирожиддинов.\nТилхатда, шунингдек, талабалар нохуш ҳодисалардан ҳам огоҳлантирилган:\n“Шунингдек спиртли ва гиёҳванд моддалар истеъмол қилмаслик, рухсатсиз кетиб қолмаслик, маҳаллий аҳолига нисбатан қўполлик ва ҳурматсизлик қилмаслик, техника хавфсизлиги(машина, тракторга осилмаслик) ҳамда йўл ҳаракати қоидаларига амал қилишим ҳақида тушунтирилди. Акс ҳолда, яъни юқоридаги талабларга риоя қилмасам тегишли чоралар кўрилишига розиман”\nТилхатда талаба тракторга осилиб, мабодо фалокатга учраса, "талабга риоя қилмагани учун" унга нисбатан қандай чора кўрилиши аниқлаштирилмаган.\n“Эзгулик” жамияти раҳбари Васила Иноятова фикрича, олийгоҳлар раҳбарлари ўзларини масъулиятдан озод қилиш мақсадида талабадан шундай мазмундаги тилхат олмоқда:\n“Бундан иккита мақсад бор. Биринчиси, талабани қўрқитиб бўлса ҳам пахта тердиришдир. Иккинчиси эса талаба билан пахтада мабодо бирор нохуш ҳодиса бўлиб қолса масъулиятни зиммадан соқит қилишдир. Чунки ҳар йили техника хавфсизлигига риоя қилинмаслиги сабаб, ўнлаб одам нобуд бўлади. Мана, ўтган йилда ҳам 20 дан ортиқ одам пахтада ўлди. Демак, талаба билан бирор кор-ҳол бўлса, "мана биз уни огоҳлантирганмиз, техника хавфсизлигини тушунтирганмиз" деб, сувдан қуруқ чиқиш учун керак, бу тилхат. Бу ерда бошқа маъно кўрмаяпман”, деди Васила Иноятова.\nЎзбекистоннинг бошқа олийгоҳларида ҳам пахта теримига чиқиш учун талабалардан тилхат олиш ҳолатлари учраб туради.\nЖумладан, Тошкент Ирригация ва Мелиорация институти талабаларидан "ваъда хати" олингани ҳақида Озодлик хабар берган эди.


"Ўзбекистон маданий мероси жаҳон тўпламларида": мунозаралар, мушоҳадалар, кашфиётлар давом этади... - Darakchi\nЖАМИЯТ 07.12.2018, 11:03\nМазкур йирик анжуман арафасида лойиҳа раҳбари, Ўзбекистон Электрон оммавий ахборот воситалари Миллий ассоциацияси раиси Фирдавс Абдухолиқов билан суҳбатлашдик.\n— Аввало, лойиҳа доирасида қўлга киритилаётган ютуқлар билан табриклаймиз. Мазкур лойиҳанинг асосий мақсад ва вазифалари, ҳамкорлари ҳақида гапириб берсангиз.\n— Раҳмат. Маълумки, Ўзбекистон дунё тамаддунининг қадимий ўчоқларидан бири ҳисобланади. Бугун давлатимиз раҳбари Шавкат Мирзиёев ташаббуси билан юртимиз ҳудудида яратилган ва турли сабабларга кўра жаҳоннинг турли ҳудудларига сочилиб кетган меросимиз намуналарини излаб топиш, тадқиқ қилиш ва кенг миқёсда тарғиб этишга катта эътибор қаратилмоқда. Бу борада бир қатор меъёрий ҳужжатлар қабул қилинди. Биз ана шу мақсадда Олий Мажлис ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондининг маблағларини бошқариш бўйича Парламент комиссияси, Туризмни ривожлантириш бўйича давлат қўмитаси, Ўзбекистон Фанлар академияси, Вазирлар Маҳкамаси ҳузуридаги Ўзбекистонга оид хориждаги маданий бойликларни тадқиқ этиш маркази, Ислом цивилизацияси маркази, Маданият вазирлиги, ЮНЕСКОнинг Ўзбекистондаги ваколатхонаси, шунингдек, нефть қазиб чиқариш билан шуғулланувчи “EriellGroup” компаниясининг айрим ижтимоий масъулиятга эга йирик бизнес субъектлари билан ҳамкорликда иш олиб борамиз.\n— Навбатдаги форумнинг аввалгиларидан фарқли жиҳатлари борми?\n— Бу галги форумда жорий йил давомида қилинган ишлар хусусида сўз юритилади. Жорий йилда хорижий мамлакатларда амалга оширилган илмий экспедициялар, турли шаҳарларда ўтказилган йирик халқаро анжуманларнинг натижалари кенг оммага тақдим этилади.\nШу билан бирга мамлакатимиз, шунингдек, Россия, Германия, Чехия, Япония, Туркия сингари мамлакатлардаги музейлар, кутубхоналар, илмий муассасаларда сақланаётган Ўзбекистонга оид маданий ёдгорликлар ҳақидаги маълумотларни қамраб олган “Ўзбекистон маданий мероси дунё тўпламларида” туркумидан чоп этилган китоб-альбомларнинг навбатдаги — 10 жилди ўқувчиларга тақдим қилинади.\nФорумнинг кульминацион нуқталаридан яна бири дунёга машҳур олим, тарих фанлари доктори Ефим Резван Қуръони каримнинг Ўзбекистон ҳудудига тегишли бўлган, айни дамда дунёнинг турли ҳудудларида сақланаётган 114 та нусхаси ҳақида сўзлаб беради.\n— Нега айнан 114 та?\n— Динимизнинг муқаддас китоби бўлган Қуръони карим 114 та сурани ўз ичига олади. Қуръони каримнинг энг қадимги нусхаларидан бири Ҳазрати Усмон мусҳафининг юртимизда сақланаётгани ҳам бежиз эмас. Бу муқаддас китобнинг яна бир қадимий нусхаси — “Катта Лангар Қуръони” ҳам узоқ асрлар мобайнида юртимиз ҳудудида кўз қорачиғидек сақланган. Кейинчалик турли сабабларга кўра унинг катта қисми Ўзбекистондан олиб чиқилган. Мазкур лойиҳа доирасида “Катта Лангар Қуръони”нинг факсимиле нусхалари яратилди ва мамлакатимизнинг турли маданий-маърифий муассасаларига тарқатилди.\nБундай нусхалар жуда кўп. Чунки Ўзбекистон замини азалдан ислом маданиятининг энг йирик марказларидан ҳисобланган ва бу ерда Қуръони каримни кўчириш санъат даражасига кўтарилган. Албатта, 114 — рамзий рақам. Бироқ биз бу лойиҳамиз доирасида энг сара, бебаҳо Қуръон нусхаларини қамраб олишга ҳаракат қиляпмиз.\n— Мазкур анжуманда “Ўзбекистоннинг 100 машҳур қўлёзма ёдгорликлари” лойиҳаси ҳам тақдим этилар экан...\n— Айни пайтда мазкур лойиҳа бўйича бир қатор дурдона асарларнинг факсимиле нусхалари Европа технологиялари асосида кўпайтирилиб, юртимизга олиб келинди. Улар қаторида “Темур тузуклари”, “Девони Ҳусайний”, “Меърожнома”, “Равзат ус-сафо” сингари ноёб асарларини мисол келтиришимиз мумкин.\nУшбу форумда Шарафуддин Али Яздийнинг Соҳибқирон Амир Темур ҳаёти ва фаолияти ҳақида ҳикоя қилувчи “Зафарнома” китоби ноёб нусхасининг факсимиле нусхасини тақдим этамиз. Келгусида мазкур туркумга кириши мумкин бўлган нодир асарлар рўйхатини шакллантиряпмиз.\n— Анжуманда яна қандай ўзига хос янгиликлардан хабардор бўлишимиз мумкин?\n— Олимлар юртимиз тарихини ўрганишда катта аҳамиятга эга бўлган бир қанча асарларни яратишган. Аммо улар ўз вақтида кам нусхада чоп этилгани боис бугун уларни топиш амримаҳол. Ана шу мақсадда биз бундай дурдоналарни қайта нашр этишни йўлга қўйдик. Ушбу туркумнинг биринчи китоби — Э. В. Ртвеладзенинг “Буюк Ҳинд йўли” китоби ҳам мазкур анжуман тақдимотидан ўрин олган.\nАнжуманда мамлакатимиз ва хориж киноусталари томонидан суратга олинган, Ўзбекистон маданияти ҳақида ҳикоя қилувчи бир қатор янги ҳужжатли фильмлар ҳам намойиш қилинади. Яқинда ЎзЭОАВМА ҳамда Россиянинг “Культура” телеканали ҳамкорлигида суратга олинган “Ўзбекистон. Севги ҳақида афсоналар” номли тўрт серияли ҳужжатли фильми шулар жумласидан.\n— Бу йилги Х Ижтимоий медиа маҳсулотлар миллий фестивали айнан шу мазкур илмий анжуман билан бирга бир пайтда ўтяпти...\n— X Ижтимоий медиа маҳсулотлар миллий фестивалида бевосита “Маданий мерос — Ўзбекистон бренди” ғоясинитарғиб этувчи ижод намуналари тақдим этилади. Мазкур фестивалнинг мутлақ ғолибига “Spark” автомашинаси тақдим этилиши ҳам унинг қамрови, талаблари, масъулияти қанчалик юқори эканини кўрсатиб турибди.\nБиз бу фестивални 10 йилдан бери ўтказиб келамиз. Унинг асосий мақсади жамиятимиздаги жиддий муаммоларга қисқа, лўнда, аниқ роликлар орқали жамоатчиликнинг эътиборини қаратишдан иборат. У атиги бир-икки дақиқа давом этади. Шу қисқа вақт кесимида муаллифлар йирик бир муаммо ва унинг ечимини кўрсатиб бера олишлари керак.\n— “Ўзбекистон маданий мероси дунё тўпламларида” лойиҳаси давомида хорижда юз берган қизиқарли воқеаларни эслай оласизми?\n— Россиянинг Санкт-Петербург шаҳридаги Дин тарихи давлатмузейи — ўта ихтисослашган музей. Биз мазкур музейга Ўзбекистонга оид экспонатларни ўрганиш мақсадида борганимизда, музей ходимлари фондда сақланаётган “ўзбекона” экспонатларидан бехабар экани маълум бўлди. Уларга Ўзбекистон маданий меросига оид экспонатларни кўрсатишни сўраганимизда, елка қисишди: “Нима учун бизда шундай экспонатлар бор, деб ўйлаяпсиз?”. “Сиз нима учун йўқ деб ўйлаяпсиз? Хориждаги бошқа музейларда ҳам шу масалада мурожаат қилганимизда ҳам шунақа дейишганди. Музейларнинг захира фондларини ўрганганимизда кўплаб қимматли ашёларни топганмиз, сиз ҳам яхшилаб қараб кўринг”, дедик. Улар рози бўлишди. Музей фондидан бирин-кетин жуда антиқа буюмлар топила бошлади. Ходимлар ҳар бир топилма ҳақида бизга маълумот бериб туришди. Улар ҳатто Бухоро амирининг зардўзи чопонини ҳам топишди. Мазкур музейдан нафақат Ислом, балки Ўзбекистон ҳудудидан топилган зардўштийлик, буддавийлик, яҳудийлик динларига оид экспонатлар ҳам ўрин олган экан. Буэсаазал азалдан Ватанимизда диний бағрикенглик анъаналари мавжуд бўлганини кўрсатади.\n— Мазкур йирик лойиҳа доирасида келгуси йилда қандай режалар кўзда тутилган?\n— Биз форумнинг иккинчи куни 2019 йилги “йўлхаритаси”ни муҳокама қиламиз. Айни пайтда Самарқанд, Сурхондарё, Қорақалпоғистондаги қадимий масканларнинг виртуал хариталарини — ўтмишда улар қандай кўринишда бўлганини бугунги томошабинга намойиш қилиш устида ишлаяпмиз.\nЖорий йилда Санкт-Петербургда ўтган конгрессда дунёнинг турли ҳудудларидан 300 олимни ўзида бирлаштирган Ўзбекистон маданий меросини ўрганиш, асраш ва тарғиб қилиш бўйича Бутунжаҳон жамияти таъсис этилди. Дунёнинг бирор мамлакатида бундай нуфузли халқаро жамият ташкил этилмаган. Биз бу олимларнинг илмий салоҳиятидан, тажрибасидан фойдаланишимиз керак.\n— Эзгу ишларингизда муваффақиятлар тилаймиз. Мазмунли суҳбатингиз учун ташаккур.\nРустам ЖАББОРОВ суҳбатлашди.


«Москва «мафия»сидан 500 доллар ҳақимни ундирдим» — муҳожир ўзбек ҳикояси - Zamin.uz\n11:55 / 25.04.2021\n«Москва «мафия»сидан 500 доллар ҳақимни ундирдим» — муҳожир ўзбек ҳикояси\nМусофирчиликдаги ўзбеклар орасида Бахтиёр Турсун номи анча машҳур. Асли касби хонадонларни таъмирловчи уста бўлган самарқандлик юртдошимиз хорижда бошидан кечирганларини қоғозга тушириб, ижтимоий тармоқларда эълон қилиб туради. Унинг қаламига мансуб қуйидаги ҳаётий ҳикоя муштарийларга ҳам қизиқарли бўлади, деган умиддамиз.\nТелефонимни ковлаб «Олег дев» дея сақлаб қўйилган рақам эгасини излаб топиб, яшил тугмачани босдим. Уч-тўрт марта «тут-тут» қилгач, у томондан овоз келди.\n– Алло, эшитаман.\n– Салом Олег, мен Бахаман, танидингми? – дедим. У исмимни тўлиқ айтишга қийналиб, доим Баха деб чақирарди.\n– Салом Баха, қандайсан? – деди гарчи мени рақамимдан таниган бўлса-да, худди исмимни айтмагунимча танимагандек.\n– Яхши раҳмат, Олег қолган пулимизни қачон берасан? – Дарров мақсадга ўтиб қўя қолдим, гапни чўзиб ўтирмасдан.\n– Қанақа пул? Сен билан тўлиқ ҳисоб-китоб қилмаганмидик? – ўзини гўлликка солиб бошлади у кутилмаганда.\n– Йўқ, тўлиқ узмагандинг пулимизни, ўттиз минг рубл қолганди, уйингнинг ички таъмирлаш ишларини тўлиқ тугатиб чиқиб кетаётган кунимиз, «кейинги ҳафтада картангга ташлаб юбораман, ўзинг кўрдинг, бу таъмирлаш ишлари менга қимматга тушиб кетди, бир оз пулдан қийналиб қолдим» дегандинг. Ўшандан буён тўрт ҳафта ўтди, ҳар сафар кейинги ҳафтада пул бўлади, деяпсан, мана яна айтилган вақт келди, энди нима дейсан? – дедим.\nУ томонда бир фурсат жимликдан сўнг:\n– Пул йўқ дейман, бошқа бир тийин бермайман, тамом!\nТўғриси ундан бу жавобни кутмаган эдим. Уч ойга яқин уйида ишладик, анча яқиндан танишиб қолган эдик, уйида ишимизни тугатиб кетаётган кунимиз ёнимдаги икки шеригим «ҳозир тўлиқ олиб кетмасак пулни кейин бермайди, «следующий недели»си кўп буларни ҳозир олиш керак», дейишди. Мен бўлсам, Олег алдайдиган одам эмас, дебман-да, мана энди очиқдан-очиқ бермайман деб ўтирибди. Нима дейишимни билмай бир оз шошиб қолдим.\n– Ахир сўз бергансан, бу пул бизнинг меҳнат ҳаққимиз, нега бермайсан?!\n– Ишларинг чала бўлган, сифатсиз қилгансизлар!\n– Ёлғон, биз ишимизни тугатгунча, эр-хотин ҳар куни келиб текшириб турдинглар. Ишни топшираётган кунимизда ҳам, қайта-қайта сўрадим, ишимиз сизларга ёқдими? Бирор камчилиги бўлса кўрсатинглар, айтинглар дедим. Сен ҳам, хотининг Мария ҳам «ишларинг жудаям зўр, роса чиройли чиқди ҳамма жойи, бизга ёқди», дея роса раҳматлар айтдинглар. Камчилиги бўлса, ҳозир бораман кўрсат, тўғрилайман.\n– Хуллас пул йўқ, менга қайтиб телефон қилиб ўтирма, уйимга ҳам келма. Қўлингдан келса тортиб ол, мени биласан Москвада фақат иккита одамдан қўрқаман, пул ҳақидаги гапни унут! – у шундай дея телефонни ўчирди.\nШокка тушдим, кутмагандим вазият бунақа бўлишини. Олегнинг Москва марказига яқин жойда, кўп қаватли янги қурилган уйларда жойлашган уч хонали уйини уч киши уч ойга яқин ички таъмирлаш ишларини бажаргандик. Уй эгалари оилавий, шаҳардан унча узоқ бўлмаган дала ҳовлисига вақтинча кўчиб кетди. Биз уй таъмирини тугатгунимизча ҳар ҳафта, хотини ва ўғлини олиб келиб бир хабар олиб кетарди. Қурилишга бирор материал керак бўлиб қолса, Олег билан бирга машинасида бориб, буюртма бериб келамиз. Бўйи нақд икки метр келадиган, гавдаси энига ҳам, менга ўхшаган икки одамни орқасига яширса кўринмай қоладиган бу одамни, биринчи кўрганимдаёқ, «дев-ку бу» деб ўйлагандим. Доимо сочини устарада олдириб юриши, кўринишини янада баҳайбат кўрсатади. Телефонимга ҳам шунинг учун «Олег дев» дея рақамини сақлаб қўйганман.\nШу уч ой ичида неча марта бирга қурилиш материаллари сотиладиган бозорга бордик, аниқ эсимда йўқ, аммо кўп бирга бордик. Машинаси ҳам девлар минадиган қиммат баҳо машиналардан «BMV» русумли автонинг энг сўнгги чиққан маркаларидан. Ўзининг айтишича, Мария унинг иккинчи хотини, биринчи хотинидан икки қизи бор, анча йиллар олдин ажрашишган.\n«Марияни севиб қолдим, аммо у менга пулим учун, мансабим, обрўйим учун турмушга чиққан, буни биламан, агар қўлимда мол-давлатим, кучим бўлмаса ўн саккиз ёшли қиз қирқ икки ёшли менга тегармиди. Мана ўн йилдан буён бирга бахтли яшаяпмиз. Ўғлимиз бор, кўргансан».\nҲақиқатдан ҳам ҳали ўттизга ҳам кирмаган Мария, Олегнинг ёнида қизидек бўлиб кўринади. Чиройи ва қадди-қомати фотомоделларга ўхшайди. У бу гапларни йўлда, қурилиш материаллари сотиладиган бозорга бориб қайтгунимизча айтарди.\nПул одамни шунақа қутуртириб юборар эканми, катта йўлда кетаётганимизда олдимиздан қувиб ўтаётган машиналардан бирортаси салгина ножўя ҳаракат қилса, бақириб сўкиниб кетади, дарров машина олд қутисидан тўппончасини олиб, отиб ташлайманга тушади. Биринчи марта унинг қўлида тўппонча кўрганимда капалагим учиб кетганди, нима балога дуч келдим, мафиями бу, дея. Яхшиямки, бу тўппончанинг отилганини кўрмадим. Аммо доимо осмондан келиб гапиради у.\n«Москванинг энг зўрларидан бириман мен, бу шаҳарда мен қўрқадиган иккита одам бор, бошқа ҳеч кимдан қўрқмайман» деяверади. Одатда зўрлар индамай юрарди, бунақа мақтанчоқ бўлмасди, ёки русларда бошқачамикан, деб қўяман. Бошида юрагимга қўрқув тушди, бу бақироқ эртага иш битгач пулимизни бермай қўйса-чи, бирор нима десам, машина қутисидан тўппончасини олиб пешонамга тираса-чи, дея.\nЎн беш кунча ишлаганимиздан кейин, таваккал, аванс, дея каттароқ пул сўраб кўраман, берса яхши, ишни давом эттирамиз, бермаса, ўн беш кунлик ишга куйдик, аста ташлаб, кетиб юборамиз, деган хаёлда ундан пул сўрадим.\n– Пулдан муаммо йўқ Баха, сен хавотир олма, – дея сўраган пулимга озроқ қўшиб ҳам берди.\nКўнглим хотиржам бўлди. Кейинги сафар ҳам, пул сўраган вақтимда бир оғиз сўз демасдан бериб турди. Энди охирига келганда, унинг учун арзимас пул бўлган ўттиз мингни бермайман, деб ўтирибди очиқчасига.\nЎша куни кечаси билан уйқум келмади. Мусофирчиликда ҳамма нарсани кўрдик, фирмада ишлаганимизда кўп пулларимиз қолиб кетди, алдандик, ўзимизникилар алдашди. Ишлайвериб, кўравериб одам аста-секин пишиб бораверар экан, охирги вақтларда асосан шахсий уйларнинг ички таъмири билан шуғулландик.\nТўғридан тўғри, ўртага одам қўймасдан, уй эгалари бўлган русларнинг ўзи билан гаплашилса, алданиш йўқ бу ишда. Аммо.. Мен ишониб алдамайди, деб юрган Олег дев шунақа қилиб ўтирибди. Додимни кимга айтаман энди? У дев бу жойнинг полициячиларидан қўрқмайди аниқ, ўзим бунинг гувоҳи бўлганман. Бир марта қўшнилар қаттиқ шовқин қилишяпти, дея устимиздан шикоят қилишибди. Илож қанча, қурилишда перфоратор ишлатмаса бўлмаса. Хуллас участка нозири бир ҳамкасби билан келиб, мен ва икки шеригимни олиб кетишди. Полиция бўлинмасида ўтириб Олегга телефон қилдим, вазиятни айтдим. Бир соатга қолмасдан етиб келди ва бутун бўлинмани оёққа турғазиб юборди. Участка нозирини шунақа сўкди, бутунбошли полиция бўлинмасида битта зўр чиқиб нима қиляпсан, дея олмади.\nЎйлаб ўйимга ета олмадим, бошим оғриб, умуман уйқум келмади. Ўттиз минг рубл, беш юз доллар дегани. Агар бу пулни ола олмасам, ёнимдаги икки шеригимга ўзим ишлаб беришим керак. Ўзим ўн мингга куйганим етмагандек бу икковига ҳар бирига ўн мингдан ҳозир ишлаётган жойимиздан чиқариб беришим зарур.\nБизникилар шунақа, агар бирор жойда пулимизни ололмай қолсак, мен сен билан гаплашганман, менга фарқи йўқ, у берадими-йўқми, уёғи сенинг ишинг. Пулимни топиб берасан, ёки Ўзбекистонда сени судга бераман, деб туриб олганларга бир икки марта ишлаб ҳам берганман. Хуллас, тўртта одамни ишонтириб ишга олиб, бошқариш масъулиятли иш экан жудаям.\nОлег девнинг олдига тўғри борсаммикан, юзма-юз бўлсак берар... Тўртта барзангига айттириб, ўласи қилиб калтаклаб, кимсасиз ўрмонга олиб бориб ташласа-чи, бу жойда мени ким излайди, дея юракка қўрқув ҳам тушади. Нима қилсам экан? Ўттиз минг оламан, деб девга қарши чиқаман, деб ўлиб кетсам-чи... Хаёлга нималар келмайди-ей, ухласанг-чи, эрталабга бир гап бўлар дейман ўзимга ўзим.\nТонг саҳарга яқин кўзим илинибди. Уч соатча ухлаб, каллам яхши ишлайдиган бўлиб уйғондим шекилли, юз қўлимни ювдим-у, девга телефон қилдим. Биринчи галдагисида кўтармади, иккинчисида кўтарди яхшиям.\n– Нима дейсан? Мен сенга телефон қилма дегандим-ку, – деди мен гапирар гапирмас.\n– Олег, мени диққат билан эшит, сен кўп айтасан-ку, Москвада фақат иккита одамдан қўрқаман деб, кимлар улар?\n– Шу пайтда нимага керак сенга бу? Ёки ростдан ҳам уларнинг олдига бормоқчимисан? – у шундай дея хохолаб кулди.\n– Сен айт-чи аввал.\n– Исмини айтишим шартми, биттаси Москва шаҳрининг энг каттаси, иккинчиси Россиянинг энг каттаси.\n– Сен қўрқадиган учинчи одам ҳам бор экан, агар шу бугун пулимни картамга ташламасанг, ўша одамга айтаман.\nАввалига роса кулди, кейин сўради.\n– Ким экан мени қўрқитадиган ўша одам?\n– Хотининг Мария!\n– А... Мен Мариядан қўрқар эканманми? Кейин пулингни мендан Мария олиб берар эканми? – яна кулди у маза қилиб.\n– Мени эшитсанг биласан нега қўрқишингни, сен учун арзимас бўлган пул учун оиланг бузилишини истамасанг керак. Эсингдами, машинангда қурилиш материаллари сотиладиган бозорга кетаётган вақтимизда менга айтган гапларинг.\n«Баха битта илтимос бор, бир иш қилиш керак. Буни фақат сен ва мен билишимиз керак. Ҳатто шерикларинг ҳам билмасин, айниқса Мария умуман билмаслиги керак, агар у билиб қолса, сен менга ишонмасдан, мени пойлаб юрибсанми, дея расвойимни чиқаради, у ҳамма сирларимни билади. Шунинг учун бу сир бўлиши керак. Ҳозир бозордан уч дона кичкина камера оламиз. Яъни яширин камера, уйнинг уч жойига ўрнатасан, ётоқхонамизга, катта эшикдан кирган жойда залга ва ошхонамизга. Биласан мен сафарларда юришим кўп, Мария ҳали ёш, чиройли, ўйнаб кулгиси келади. Тўғриси, унга ишонмаяпман, менга хиёнат қилиши мумкин. Ҳар қадамини кузатишим керак. Илтимос сендан, бу сир шу камераларни ҳеч ким билмайдиган қилиб ўрнатиб кет», дегандинг, ўша камералар ҳозирда уйингда ишлаб турибди. Буни фақат иккимиз биламиз. Мария ҳам билса нима бўлар экан а? – дедим.\n– Сен… сен... ахир сўз бергансан ҳеч кимга айтмайман деб, эркак киши сўзида туриши керак. Сени топиб олсам нима қиламан, биласанми?!\n– Топа олмайсанда, мен ҳозир аэропортда ўтирибман, тез орада учиб кетаман. Агар ўн беш дақиқада картамга ўттиз минг тушмаса, Марияга хабар ёзаман. Биласан, унинг рақами бор менда, яна бир иккита гаплар ҳам қўшиб юбораман ўзимдан ҳам. Наташа деган жазманинг ҳам бормиди-ей... Уч дона яширин камераларни кўргач, Мария менга ишонади, албатта.\nОлег нималардир деб роса сўкинди, қарс-қурс қилган овозлардан билдимки, бир нарсалар синди ҳам.\n– Келишдик, ҳозир карта рақамингга ташлайман пулни. Аммо мен сенга ишониб бу ишни қилдирган эдим, яхшимас сўзида турмаслик, сирни сотиш, – деди.\n– Сен сўзингда турдингми? Агар сен сўзингда турсанг, мен ҳам сўзимда тураман, – дедим.\n– Кейин яна сўрамайсанми? Яна Марияга айтаман демайсанми? – мен кечаси ҳис қилган қўрқувни энди у бошидан ўтказаётгани овозидан сезилди. Билгандим бу бақироқ хотинидан шунақа қўрқишини.\n– Мен сендан ўзимиз ишлаган меҳнат ҳақимизни сўрадим, ортиқча бир чақа керакмас, картамга пул тушиши билан сенинг ҳам, хотинингнинг ҳам телефон рақамларингни ўчириб ташлайман, сўз бераман.\nУ индамасдан телефонни ўчирди.\nОрадан беш дақиқа ҳам ўтмасдан, телефонимга хабар келди. Картангизга фалончи фалончиев ўттиз минг рубл ўтказди, деган.\nШу гапларга ҳам сал кам уч йил бўлибди.\nP.S.: Руслар бу ёзганларимни ўқимайди-ю, барибир ҳар эҳтимолга қарши исмлар ўзгартирилди.\nБугун кечқурун грин-карта жавоблари эълон қилинади\n8-05-2021, 13:36, Жамият\nГолливуд актрисаси Шерон Стоун инсульт ва клиник ўлимни бошидан ўтказганини сўзлаб берди\n8-05-2021, 15:00, Ҳаёт тарзи\nЛивияда жангарилар Президент кенгаши мажлисига ҳужум уюштирди\n8-05-2021, 16:45, Дунё\nЯнгиликлар » Ҳаёт тарзи » «Москва «мафия»сидан 500 доллар ҳақимни ундирдим» — муҳожир ўзбек ҳикояси\nБугун, 12:45, Жамият\nБугун, 12:25, Жамият\nШавкат Мирзиёев: Аҳолига енгиллик ва қулайлик яратиш зарур\nБугун, 12:00, Жамият\nГерманиядаги ўзбек муҳожири ҳикояси\nЮздаги ўзгаришларга қараб аниқлаш мумкин бўлган касалликлар\nСаида Раметова операциядан муваффақиятли чиққани ҳақида сўзлаб берди\nМигрендан бутунлай қутулиш учун нима қилиш керак?


Судандаги воқеалар ривожи! | Najot.info\nСудандаги воқеалар ривожи!\n29.01.2019 Нажот 0 коментариев инфляция,намойишлар,солиқлар,Судан\nУстоз Муҳаммад Жоме (Абу Айман)\nҲизб ут-Таҳрир – Судан вилояти расмий нотиғи ўринбосари\nМаълумки, Судан 2018 йил 19 декабрдан бошлаб, йирик норозилик намойишлари тўлқинини бошдан кечирмоқда. Бу намойишлар иқтисодий вазиятнинг издан чиқиши, одамларнинг қимматчиликка дуч келиши, нон ва ёқилғи маҳсулотларининг тақчиллиги ҳамда банклар таъминотидаги камомад туфайли одамлар қўлидан нақд пулнинг қочиши… сабабли келиб чиқди. Бундан ташқари, ишсизлик кенг тарқалиб, мамлакат қаттиқ иқтисодий кризисга дуч келди. Албатта, бунга Халқаро Валюта Фонди кўрсатмаларини қабул қилиш ҳамда саноат, деҳқон хўжалиги ва савдо соҳасига йирик миқдорда солиқлар, божхона солиқлари, турли тўловларнинг солиниши сабаб бўлди. Давлат олиб борган омадсиз сиёсат молиявий инфляцияга олиб келди. Зеро, ҳукумат дефицитни фақат пул босиб чиқариш билан қоплашга уринмоқда… Устига-устак ҳукуматда коррупция ва исрофгарчилик кўлами жуда кенг тус олган.\nУшбу норозилик намойишлари чоғида Умар Башир хавфсизлик, разведка ва полиция раҳбарияти билан йиғилиш ўтказиб, бу билан гўё намойишларни ҳарбий ва хавфсизлик йўли билан ҳал этмоқчилигини маълум қилди. Дарҳақиқат, Башир Хартум шарқидаги Бари районида 2018 йил 24 декабр душанба куни хавфсизлик ва разведка раҳбарияти билан, 2018 йил 30 декабр якшанба куни полиция раҳбарияти билан учрашиб, «Полициянинг вазифаси фуқарони ўлдириш эмас, балки унинг хавфсизлигини сақлашдир», деди. Унинг таъбирича, энг катта бойлик ҳисобланган хавфсизликни сақлаш мақсадида бошқаларни тийиб қўйиш учун гоҳида жазо сифатида ўлдириш ҳам керак бўлади. 2018 йил 23 декабр якшанба куни пешинда, яъни қўзғолон аланга олишининг бешинчи куни Судан армияси қўмондонлиги Мудофаа вазирлигида қуролли кучлар қўмондонлари билан навбатдаги йиғилишни ўтказди. Йиғин ортидан эълон қилинган баёнот бутун Судан газеталари ва халқаро сайтлар орқали тарқалди. Юртда юз бераётган воқеа-ҳодисалар тўғрисида кенг ҳисобот берилган ушбу баёнотда қуролли кучлар «Ўз қўмондонлиги атрофида маҳкам жипслашганини ҳамда халқнинг ютуқлари, тинчлик ва хавфсизлиги, қони, номуси ва молини қаттиқ мудофаа қилажаги»ни таъкидлади.\nҲукумат намойишчиларга нисбатан зўравон муносабатда бўлди ва бу бир нечтасининг ўлимига, жароҳатланишига олиб келди. Ҳукумат матбуот воизи Башора Жума сўнгги пайтда бутун юрт бўйлаб юз бераётган ҳодисалар чоғида 19 нафар инсон ҳалок бўлганини, улар ичида икки шахс давлат мулозими эканини, 406 нафар инсон эса, жароҳатланганини айтди. «Sudantribune.net» сайтининг 2019 йил 1 январ куни ҳуқуқ фаолларига таянган ҳолда тарқатган хабарига кўра, аслида, ҳалок бўлганлар 40 нафарга етган, 900 нафар инсон жароҳатланган ва қамоққа олинган, қамоққа олинганлардан 26 нафарининг иши судга берилган.\nСудан режими қайта намойиш уюштиришга бўлган тарғибот-ташвиқотларга чек қўйишга уриниб, диний идора орқали кўплаб имомларга таҳдид қилди. Мисол учун, Хартум вилояти Жабали Авлиё маҳалласидан доктор шайх Муҳаммад Абдурраҳмон диний идорага чақиртирилди. Идора мулозимлари унга юртда кечаётган вазият ҳақида гапирмаслик учун босим қилишди. Аммо шайх бунга рози бўлмай, улар билан баҳс қилган. Идора мулозимлари уни кўндира олишмагач, хавфсизлик хизматчилари қўлига топширишди. Ўз навбатида, хавфсизлик ходимларидан бир эмас-ўн нафари шайхни «дубинка»лар билан калтаклаб, оёқлари билан тепкилашган… Натижада, шайхга оғир тан жароҳати етказишган. Улар шайхни икки шартга: имомлик қилмаслик ва ҳар жума хавфсизлик хизмати идорасига қатнаб туришга кўндириш учун шундай қилишган. Аммо шайх бу шартларга кўнмаган. Хавфсизлик хизмати ходимлари унинг собитлигини кўришгач, қўйиб юборишга мажбур бўлишган. Дарҳақиқат, шайх Муҳаммад жума намозида имомгарчилик қилди. Бўлган воқеани намозхонларга айтиб берган эди, улар бунга реакция билдириб, давлат органлари қилмишидан дарғазаб бўлдилар. Улар шайхнинг тутган позициясини қўллаб-қувватлаб, ундан бошқа имомни истамасликларини билдирдилар.\nҲукумат Қазориф ва Оқ Нил вилоятларида, Шимолий вилоятнинг Данқала, Барбар ва Атбара каби шаҳарларида фавқулодда ҳолат эълон қилди. Ҳозирда юртдаги 18та вилоятдан 9таси фавқулодда ҳолатда турибди. Улар Дарфурнинг бешта вилояти, Жанубий Кордофан, Кўк Нил, Кассала ва Шимолий Кордофандан иборат. Ҳукумат Интернет тармоқларини хусусан, Фейсбук, Твиттер, Ватсап… тармоқларини блоклаб қўйди. Ўқув юртларини ёпиб, очиш вақтини тайин қилмади.\nМана шундай ҳалокатли бир вазиятда ҳам Умар Башир ёлғон-яшиқ ва мунофиқлик сиёсатини давом эттирмоқда. У ўзининг агент ва қароқчиларини ишга солиб, шафқатсиз қимматчиликка қарши кўтарилган инсонлар номини қора қилиб кўрсатяпти. Бу билан гўё халқ норози бўлмай тинч ва осуда яшаётгандек қилиб кўрсатмоқчи бўляпти. Бу унинг 2018 йил 31 декабрда президентлик саройида «мустақиллик»нинг 63 йиллиги тантанасида қилган нутқида намоён бўлди: «Юртимиз оғир иқтисодий шароитни бошдан кечиряпти, бу жамиятимизнинг улкан қисмига зарар берди ва бунинг ички-ташқи сабаблари бор». Яна қўшимча қилди: «Биз айни машаққатларни тушуниб, уларнинг кўламини ҳис этиб, халқимизга чиройли сабри учун ташаккур билдирар эканмиз, бундай оғир ва ўткинчи босқични албатта енгиб ўтишимизга ишончимиз комилдир». Кейин «Давлатнинг барча муассасалари бу кризисдан чиқиш учун ишлаб чиқариш ва самарадорликка асосланган стратегия ва йўл харитасини ишлаб чиққан»ини таъкидлади. Уммат уйғониб, юрт ичкариси ва ташқарисидаги ишларни англайдиган бўлиб қолганини, режимнинг мунофиқлиги, ҳақиқатларни ўзгартириб кўрсатаётгани бундан кейин ўтмаслигини, режим фақатгина ўзига боғланган ва ундан манфаатдор айрим кимсаларнигина адаштира олишини гўё Башир билмайдигандек.\nТаассуфки, дунёнинг озиқ-овқат савати, дея баҳоланган Судандек бир юртда одамларнинг бир луқма нон учун навбат кутишлари аламли ҳолат. Бў юртнинг ярмидан кўп аҳолиси қашшоқ эканлиги ҳам юракни ўртайдиган ҳол. Бунга ўзининг омадсиз бошқаруви билан Суданни қашшоқлаштирган давлат сиёсати сабаб, албатта. Чунки у мустамлакачилар сиёсатини қўллаб, уларнинг Халқаро Валюта Фонди ва Жаҳон Банки сингари ташкилотларига имконият яратиб бермоқда. Бунга – фуқароларга божхона тўловлари ва солиқлари оширилган 2018 йил бюджети яққол далил бўла олади. Зеро, бунинг оқибатида товар ва маҳсулотлар нархи ҳаддан зиёд ошиб кетиб, жунайҳ қиймати бошқа валюталарга нисбатан Судан тарихида кузатилмаган даражада кескин пастлаб кетган эди… Яъни бир АҚШ доллари қиймати 90 жунайҳга чиқиб кетган, сўнг яна қайтган.\nСудан Аллоҳ Таоло улкан бойликлар ато этган юрт. Ҳосилдор ерлари бепоён бўлиб, деярли аксар қисмидан дарёлар оқиб ўтади. Сув, ҳайвон ва минерал ресурсларга бой ҳисобланган бу юрт нефть, олтин, темир, асфальт, кобальт, цинк, ҳатто уран қазиб олади. Мана шундай бой бир ўлканинг ҳукмдорлари мустамлакачи кофирларга малайлик қилишмоқда. Улар юртни мустамлакачилар қўлига топшириб, мазкур бойликларни ўғирлашди ҳамда ўз манфаатлари йўлида суиистеъмол қилишди. Бу билан Судан аҳлига қашшоқлик, азоб-уқубат ва машаққатлардан ўзга ҳеч нарса келтиришмади. Демакки, Судан муаммоси, бошдан оёқ омадсизлик ботқоғига ботган режим муаммосидир. Чунки у хўжайинликни башариятнинг Парвардигорига эмас, башариятга бериб қўйди. Айнан шу нарса Судан бошдан кечираётган барча фалокатларга сабаб бўлмоқда. Чунки у ҳамма иллатнинг боши ва балонинг сабаби бўлган илмоний демократик республикачилик тузумини татбиқ қилмоқда. Бас, шундай экан, улуғ Судан аҳли ушбу муборак қўзғолонларини давом эттирсинлар, давом эттирганда ҳам онг ва идрок билан давом эттирсинлар. Мустамлакачилар ва уларнинг малайларининг алдашларига, қўзғолонларини ўғирлашларига йўл қўймасинлар. Чунки бу мустамлакачилар бир малай башарасини иккинчи бир малай башарасига ўзгартириб қўйишади. Бу қўзғолон Пайғамбарлик минҳожи асосидаги рошид Халифалик давлатини барпо этиш орқали Роббул оламин шариатини тиклаш қўзғолони бўлиши лозим. Ана шунда ушбу давлат энг хайру баракотли юрт олдидаги ўз бурчини адо этади, бандалар ишларини ғамхўрлик ила бошқаради.\nРоя газетасининг 2019 йил 9 январ чоршанба кунги 216-сонидан\n← АҚШ Мадурога босим ўтказиш учун барча имкониятлардан фойдаланишда давом этади\nСудан аҳли ҳаракати Аллоҳнинг шариатини ҳокимиятга олиб чиқиш қўзғолони бўлсин →\nАҚШ Мадурога босим ўтказиш учун барча имкониятлардан фойдаланишда давом этади...


15 | October | 2013 | TURONZAMIN\nОтам қишлоғимизнинг фаолларидан эди. Ҳамқишлоқларим уни “коммунист ота” деб аташарди. Коммунистик партияга ашаддий эътиқод қўйган отамнинг энг ёмон кўрган, нафратланган нарсаси, исрофгарчилик эди. Continue reading →\nҲаёт кундалигидаги ёзувлар (8)\nБу галги ёзаётганлари қутлуғ кунларга тўғри келди. Шу кунларга етказганига худога шукур. Ўтганларни худо раҳмат қилсин . Қурбон ҳайити ҳаммамизга муборак бўлсин!\nБу дунё шундай экан . Қилган савобли ишларингиз учун ёмонлик қилсангиз қилган гуноҳингиз учун ҳам савол жавоб қилиш керак экан.\nМени мустақиллик йилидан буён ўтган қариндошларимни эсга олгим келди . Ёш уйланмай ўлиб кетган Абдумутални худо раҳмат қилсин жуда яхши, мард йигит эди . Бир эски “Жигули”ни сотиб олиб таъмирдан чиқариб укаларига ёрдам бериб юрган эди, ўзи оддий кичик сержант, банкда Қоровул бўлиб ишлар эди .\nИшдан бўш кунлари киракашлик қилар эди. Уйига ёрдам укаларини ойлаб тирикчилик қилар эди .\nБир куни тирикчилик қилиш учун уйидан чиқиб кетганича қайтиб келмаган, эртаси куни Абдумалик акамга бир милиcия ходими келиб Малик ака бардам бўлинг бандалик Абдумутал паспортида, бизлар Холмат деб чақирар эдик . Абдумутал ўғлингизни худо раҳмат қилсин дебти. Акам шошганича РОВД га етиб борса машинасини ичи қип қизил қон ўзини ўлик ҳонага олиб кетишибти . Бир беозор йигит эди . Ўлдирган йигитни хам топишган, исми Дониёр ўн йил қамоқда ўтириб чиққан экан .Шериги Бахтиёр деган бола экан уни пули кўпроқ бўлгани учун унга камроқ, ўн бир йил озодликдан махрум қилишди. Дониёрни эса ўлимга ҳукум қилишди . Continue reading →


Қашқадарё: коронавирусдан холи ҳудуд, бунга эришиш учун барча имкониятлар ишга солинди\nЖаҳонда пандемия даражасини олган CОVID-19 инфекцияси билан касалланиш юртимизда илк бор шу йилнинг 15 мартида қайд қилинган эди. Кўрилган тезкор ва самарали чоралар натижасида ушбу вируснинг таҳликали ва шиддат билан тарқалиб кетмаслигига, бу эса кўплаб ривожланган давлатларга нисбатан ҳам барқарор ўтаётганини кўрсатди. Айни пайтга келиб вирусни юқтириб олганларга нисбатан соғайганларнинг кўпчилик экани аҳамиятлидир.\n3 млн.дан зиёд аҳолиси бор Қашқадарёда ҳам коронавирусга қарши курашиш мақсадида амалда синалган, энг самарали чоралар ҳаётга татбиқ қилинди. Қатъий карантин чоралари, четдан кириб келганлар ва уларнинг изолияцияга олиниши, ҳудудлар бўйлаб кенг кўламдаги дизенфекция тадбирлари касалликнинг тарқалиб кетмаслигига сабаб бўлди.\nВилоят ҳудудида вирусни юқтириб олган илк бемор мартнинг сўнгига келиб қайд қилинди. Ушбу инфекция аниқлангач барча эътибор, бемор истиқомат қилган ва ўзаро мулоқотда бўлган гумонланганларни аниқлаш, уларни карантин-кузатувга олиш ташкил этилди. Натижада тождор вирус билан касалланиш 6 ҳолатда тўхталиб, беморларни самарали даволашга киришилди.\nОрадан бир ойга яқин вақт ўтиб вилоятда коронавирусга қарши кенг кўламдаги курашнинг ижобий натижаси кўринди. Касаллик белгилари қайд этилган беморларнинг барча 6 нафари тўлиқ соғайиб, соғлом ҳаётга қайтдилар.\nБугун Қашқадарё коронавирусдан ҳоли ҳудуд мақомига эришди. Ушбу мураккаб вазиятда Санитария-эпедимеологик осойишталик маркази ва унинг туман, шаҳар марказлари мутахассислари, ходимлари тунни-тонга улаб жонбозлик кўрсатдилар. Коронавирусга қарши курашнинг биринчи кунларидан СЭОМ ходимларидан иборат 300га яқин отряд шакллантирилди. Отряднинг ҳар бирида 2 нафардан мутахассис ишлаб дезинфекция тадбирларида қатнашди. Вилоятга кириб келувчи 4 та чегаралараро ЙПХ маскани, шунингдек, туман ва шаҳарларни боғловчи нуқталарда улар туну кун навбатчилик қилишди. Шунингдек, рўйхатда шакллантирилган 198 та корхона, ташкилот, муассаса ҳамда 5 минга яқин турли бинолар санитария дорилаш амалга оширилди. Бунинг учун вилоят СЭОМ томонидан 21 минг 472 кг гипохлорид кальций ва 3648 кг биохлор таблеткалари етказиб турилди.\nКоронавируснинг вилоят ҳудудига кенг тарқалиб кетмаслиги учун эпидемик вазият нохуш бўлган давлатлардан юртимизга кириб келган жами 12 минг 426 нафар фуқаро карантин нуқталарига жойлаштирилиб, тиббий кузатувга олинди. Касаллик аломатлари билан шубҳага олинганлардан таҳлиллар вилоят СЭО марказининг Вирусология лабараториясида чуқур текширувдан ўтказилди. Лабаратория хулосасига ушбу карантин муқталарида 14 кун давомида кузатувда бўлганларнинг ҳеч бирида вирус топилмади. Натижада уларнинг аксари бугунги кунда уйларига кузатиб қўйилган.\nҲа, кечаю-кундуз қатъий талаблар асосида ташкил этилган CОVID-19 га қарши курашнинг натижаси кўринди. Қашқадарё вилояти мамлакатимизда биринчилардан бўлиб коронавирусдан ҳоли ҳудудга айланди. Бироқ бу огоҳлик ва сергакликни унутиш дегани эмас. Гарчи вилоят ҳудудида карантин чекловлари юмшатилган бўлсада, тиббий муҳофазаланиш, аҳоли гавжум жойларни дезинфекциялаш, мавжуд эпидемик аҳволини мунтазам кузатиб бориш каби ишлар узлуксиз давом этаверади.


— Аввало, Ўзбекистон Президенти Шавкат Мирзиёевга самимий қабул учун чуқур миннатдорлик билдираман. Хитой билан Ўзбекистоннинг серқирра ҳамкорлиги барча -соҳада юксак самаралар бермоқда. Ўзбекистон Республикаси Президенти Шавкат Мирзиёев жорий йил май ойида давлат ташрифи билан Хитойда бўлган эди. Ўша учрашувда давлатларимиз раҳбарлари томонидан имзоланган муҳим ҳужжатлар ва эришилган келишувлар бугун кенг кўламда амалга оширилмоқда.\nЎзбекистон — Хитой ҳукуматлараро ҳамкорлик қўмитасининг навбатдаги мажлисида самарали музокаралар бўлиб ўтди. Учрашувларда савдо-иқтисодий алоқаларни янада ривожлантириш бўйича келишувларга эришилди. Шу ўринда алоҳида таъкидламоқчиманки, Ўзбекистон маҳсулотларини Хитой бозорларида кўришдан мамнун бўламиз. Хитойлик тадбиркорлар Ўзбекистонда бизнес юритиш учун яратилган қулай шароитлардан ғоят хурсанд.\nХитой ҳамда Ўзбекистон қадимий тарих ва бой маданиятга эга мамлакатлардир. Гуманитар алоқалар ҳамиша давлатларимиз ўртасидаги муносабатларнинг муҳим -таркибий қисми бўлиб келган.\nХитой Ўзбекистон билан тараққиёт ҳамда юксалиш йўлида бундан буён ҳам изчил ҳамкорликни давом эттиради, мамлакатларимиз ўртасидаги дўстлик муносабатлари янада мустаҳкамланиб бораверади.\nСўзим якунида шуни қатъий ишонч билан айтаманки, Ўзбекистон Президент Шавкат Мирзиёев билан барча соҳада юксак марраларни забт этади.\nМазкур рукндаги бошқа мақолалар: « Ижтимоий ҳимояга йўналтирилган маблағлар депутатлар муҳокамасида\tҲукуматлараро ҳамкорлик қўмитаси мажлиси »


Депутат ваъдасида турди. Нукусдаги йўллар таъмирланяпти | O'zLiDeP\nДепутатни халқ сайлаган, у халқ вакили ҳисобланади. Шу боис у ўзига ишонч билдирган сайловчиларнинг чинакам хизматкори бўлмоғи лозим. Шу билан бирга, аксарият муаммоларни биринчи бўлиб у билиши, ўрганиши, уларга ечим излаши керак.\nТўғри, депутат бўлиш, халқ ишончини қозониш ва уни муносиб равишда оқлаш – бу осон эмас. Бундай шараф ҳар кимга ҳам насиб этмайди. Буни яхши билган халқ депутатлари Нукус шаҳар Кенгаши депутатлигига сайланган Қ.Панаев ҳам ўз фаолиятини халқни рози қилишдан бошлади. Дастлаб 58-“Теле орай” МФЙ аҳолиси билан учрашиб, ҳудуддаги мавжуд муаммоларни ўрганди.\nМаълум бўлишича, бугунги кунда маҳаллада 10 минг 821 нафар аҳоли истиқомат қилади. Маҳалла аҳлининг айтишича, бу ерда ҳам ўзига яраша муаммолар бор. Энг катта муаммо эса ички йўлларнинг таъмирталаблигидир. Чунки ҳозирда маҳалла ҳудудидаги 3,5 км йўл таъмирга муҳтож.\n“Олий Мажлис Қонунчилик палатаси ҳамда маҳаллий кенгашларга бўлиб ўтган сайловлар олдидан O‘zLiDePдан депутатликка номзоди кўрсатилган Қ.Панаев биз билан учрашиб, маҳалламиздаги мавжуд муаммоларни бартараф этишга ваъда берган эди, – дейди 58-“Теле орай” МФЙда яшовчи Т.Жалғасбаев. –Мана, у ваъдасида турди. Депутатликка сайлангач, дарҳол халқ билдирган ишончни оқлашга киришди. Айни пайтда унинг ташаббуси билан маҳалламиз ҳудудидаги 3,5 километрлик йўл таъмирланмоқда”.\nҲа, халқнинг меҳрини қозониш, ишончини оқлаш осон эмас. Бунинг учун депутат доим одамлар орасида бўлиши, мавжуд муаммоларга биринчи бўлиб ечим топиши керак.\nДепутат сайловчилар билан учрашувда 15 та муаммога ечим топди


Фойдали – Газета.uz\n24 октябр, якшанба COVID-19 Ob-havo Zira Вакансиялар\n28 август 2021, 10:30\nНима тайёрлаймиз: маффинлар\nРезавор мевали, қуюлтирилган сут ва творогли, шоколадли — Zira.uz мазали маффинлар рецептлари рўйхатини тақдим этади.\n26 август 2021, 16:46\n«Йил банкноти» танловида ғолиб бўлган дунё мамлакатлари пуллари (фото)\nДеярли ҳар бир мамлакатда ўзига хос дизайн, ўлчам ва ҳар хил қийматдаги пул банкнотлари мавжуд. Халқаро банкнот жамиятининг «Йил банкноти» танловида ҳар йили янги муомалага чиқарилган кўплаб пул белгилари ғолиблик учун курашади. 2010−2020 йилларда мазкур танловда ғолиб бўлган дунё мамлакатлари пуллари ҳақида «Газета.uz» мақоласида.\n26 август 2021, 10:27\nЎзбекистонлик Дмитрий Богданов Илон Маск ракеталарида сунъий йўлдошларни учирувчи компанияга асос солган\nКелиб чиқиши ўзбекистонлик бўлган Дмитрий Богданов космосга юк етказиб берувчи ExoLaunch компаниясига асос солган. 2020 йилда ExoLaunch Илон Маскнинг Space X компанияси ҳамкорига айланди. Келгусида ExoLaunch Марс ва Ойни колонизация қилиш лойиҳаларига ёрдам беришни режалаштирмоқда. Компания 500 миллион доллардан 2 миллиард долларгача баҳоланмоқда.\n23 август 2021, 16:29\nҚўлланма: қадамлар учун пул тўлайдиган 1hls иловасини ўрнатиш ва ундан фойдаланиш\nАҳолини кунлик юриш ва югуришга тарғиб қилиш мақсадида 1hls иловаси ишга туширилган эди. Уни мобил телефонига юклаб, кунлик қадамларни ҳисоблаш ва улар учун электрон ҳамёнга пул тўплаш мумкин. Иловани юклаб олиш ва ундаги пулни банк картасига қандай ўтказиш — «Газета.uz» қўлланмасида.\n21 август 2021, 10:30\nНима тайёрлаймиз: киш\nСабзавотли, пишлоқ ва творогли, товуқ ва помидорли, балиқли — Zira.uz мазали кишлар рецептлари рўйхатини тақдим этади.\nДала командири, ўқитувчи ва судья — «Толибон» ҳаракатининг раҳбарлари ким?\nАфғонистонда назоратни қўлга киритган «Толибон» ҳаракати ўз бошқарув шакли ва турини яқин орада эълон қилиш арафасида. 20 йиллик танаффусдан сўнг мамлакат ҳокимияти тепасига келган ҳаракатни бошқараётган етакчилар ким ва улар ҳақида нималар маълум? Бу ҳақда «Газета.uz» мақоласида.\n19 август 2021, 10:01\nНима учун Ўзбекистон дунёда биринчи бўлиб хитой-ўзбек вакцинасидан фойдаланишга рухсат берди?\nХитой-ўзбек вакцинаси каби рекомбинант вакциналар қанчалик самарали? Коронавирусга қарши вакциналар қанчалик яхши ўрганилган? Нима учун Ўзбекистон дунёда биринчи бўлиб ZF2001 вакцинасидан оммавий фойдаланишни жорий қилди? «Газета.uz»нинг бу ва бошқа саволларига биотехнолог, молекуляр генетик, биология фанлари доктори Алишер Абдуллаев жавоб берди.\n«Танлов эркинлиги муаммоси фақат университетга эмас, ҳаётнинг барча соҳаларига тааллуқли». Япониядаги магистрант Камилла Еникеева билан суҳбат\n«Хориждаги ўзбекистонликлар» лойиҳасининг навбатдаги меҳмони — Японияда таҳсил олаётган магистрант Камилла Еникеева. Биз ундан нега Японияда ўқишни танлаганлиги, Япония олийгоҳларида таҳсил олишнинг афзалликлари, университетнинг иш топишдаги ўрни, хориждаги қийинчиликлар ва Ўзбекистондаги ёшларга берадиган маслаҳатлари ҳақида сўрадик.\n14 август 2021, 14:21\nКоронавирусга қарши эмланганлик тўғрисидаги сертификатни қандай олиш мумкин?\nКоронавирусга қарши эмланганлик тўғрисидаги сертификатни қандай ва қаерда олиш мумкин? Вакцина олганлик тўғрисида SMS-хабар келмаса, нима қилиш керак? Қайси давлатлар Ўзбекистон ССВ томонидан берилган сертификатларни тан олган? Ўқувчилар сўровлари асосида «Газета.uz» ушбу ва бошқа саволларга жавоб олди.\n14 август 2021, 10:30\nНима тайёрлаймиз: мазали торт\nМузқаймоқли, қуймоқли, ананасли Панчо, Наполеон ва Медовик — Zira.uz мазали ва чиройли тортлар рецептлари рўйхатини тақдим этади.\n13 август 2021, 17:07\nGoogle, Alibaba, Quadriga — машҳур бойлар нима учун ғойиб бўлади?\nЙирик компаниялар, корпорациялар асосчилари ва умуман катта миқдордаги пулларга эгалик қиладиган шахслар одамларнинг эътиборида бўлиши табиий ҳол. Шунингдек, дунё миллионер ва миллиардерлари орасида омма эътиборидан четга чиқиш ва бутунлай йўқолиш ҳолатлари ҳам кўп учраб туради. Google, Alibaba, Africrypt ва Quadriga асосчиларининг ғойиб бўлиши ва бунинг тахминий сабаблари ҳақида.\n7 август 2021, 10:30\nНима тайёрлаймиз: мазали кечки овқат\nТефтеллар, юнонча мусака, вегитарианча паста, туркча рататуй — Zira.uz кечки овқат учун мазали ва ноодатий таомлар рецептлари рўйхатини тақдим этади.\n6 август 2021, 16:20\nШимолий Осетия довонидаги граффити кўргазмаси (фото)\n30 июль куни Шимолий Осетия тоғлари ҳудудида стрит-арт рассомлари иштирокида «Back to the roots» номли граффити суратлари кўргазмаси бўлиб ўтди. Унда рассомлар сунъий қояларга чизган турли тасвирлар намойиш қилинди. Ушбу санъат асарларидан айримларининг суратларини «Газета.uz» тақдим этади.\n5 август 2021, 12:00\nЎзини ўзи банд қилганлар ким ва ушбу мақом нима беради?\nЎзини ўз банд қилиш мақоми нимани англатади, уни қандай олиш мумкин ва бу мақом Ўзбекистонда 2021 йилда қандай фойда бериши ҳақида сўз юритамиз.\n4 август 2021, 13:50\nБирор юқумли касалликка шифо топиш, вакцина яратиш — жуда катта масъулият ва тажрибани талаб этади. Чунки бир доза препарат билан ёки инсонни нормал ҳаётга қайтариш, ёки бирор ножўя таъсир билан нохуш ҳолатларга олиб келиш мумкин. Ўзбекистонда коронавирусга қарши қўлланилаётган 5 та вакцина муаллифлари ва вакциналар қандай яратилганлиги ҳақида «Газета.uz» мақоласида.\n2 август 2021, 10:38\nЯпониялик дизайнер Олимпиадада қатнашаётган давлатлар учун махсус кимонолар коллекциясини тақдим этди (фото)\nЯпониялик дизайнер Ёшимаса Такакура Токио — 2020 Олимпиадасининг барча иштирокчи мамлакатлари учун кимонолар коллекциясини тақдим этди. Либосларда мамлакатларнинг миллий маданиятини ифодаловчи нақшлар, рамзлар ва диққатга сазовор жойларини кўриш мумкин. Ўзбекистон кимоносида «Регистон» ва Алишер Навоий театри акс этган.\n31 июл 2021, 10:30\nУйда тайёрлаймиз: шафтолили ширинликлар\n«Цветаевский» ва ёзги пироглар, қовун ва малина қўшилган смузилар — Zira.uz шафтолидан тайёрланадиган ширинликлар рецептлари рўйхатини тақдим этади.\n27 июл 2021, 14:49\nКвартиралар, Tesla ва Rolex: дунё мамлакатлари вакцина олганларни қандай рағбатлантирмоқда?\nДунёнинг бир нечта мамлакатларида коронавирусга қарши эмлаш жараёнларига кўпроқ фуқароларни жалб қилиш учун тарғибот ишларидан ташқари, мукофот пуллари, совға карталари ва таътиллар жорий этилган. Бундан ташқари, фақатгина вакцина олганлар иштирок этиши мумкин бўлган катта ютуқли лотереялар ташкил этилган. Хорижий мамлакатларда коронавирусга қарши вакцина олганларга таклиф қилинаётган «бонус"лар ҳақида.\nНима тайёрлаймиз: тоблатма\nМакаронли, картошка ва қўзиқоринли, фрикаделкали, резавор мева ҳамда творогли — Zira.uz мазали ва тўйимли тоблатмалар рецептларининг рўйхатини тақдим этади.\n24 июл 2021, 15:00\nВакциналар дунёни қандай ўзгартирган?\nCOVID-19 пандемияси инсониятни юқумли касалликларнинг нақадар хавфли ва ҳалокатли авж олишини эслашга мажбур қилди. Шунигдек, у бундай ҳолатларда вакциналар нормал ҳаётга қайтиш учун ягона умид эканлигини ҳам эслатмоқда. Дунё тарихида энг кенг тарқалган чечак, қизамиқ, полиемиелит ва безгак касалликлари ва уларга қарши курашда вакциналарнинг ўрни ҳақида.\nПрезидент сайловларида овоз бериш. Қўлланма\nНима тайёрлаймиз: сомса


Ислом душманларининг Исломга кириши » Ўзбекистон янгиликлари – Zamin.uz\n13 июнь 2019, 17:45\nИслом дунёси тарихидаги энг ваҳшиёна босқинчиликни мўғуллар қилишган. Ибн Асир айтади: «Бу мусибат шунчалик даҳшатли эдики, бу ҳақда гапиришга узоқ вақт иккиланиб юрдим. Унга ўхшагани тарихда умуман бўлмаган. Одам алайҳиссалом давридан то ҳозирги кунимизгача инсоният бунақасини асло кўрмаган.\nЯъжуж-Маъжуж босқинини истисно қилганда эҳтимол то қиёматгача бунга ўхшаши бўлмас ҳам. Босқинчилар ҳеч кимни аяб ўтиришмасди, ҳомиладор аёлларнинг қорнини ёриб ташлар, чақалоқлар , болаларни вахшийларча ўлдиришар эди. Бу умумжаҳон миқёсидаги катта фожиа эди» («Ал-Комил»дан).\nМўғулларнинг ғолибона юришини Миср султони Сайфуддин Кутузгина тўхтата олди. Унинг вафотидан кейин вориси Бийбарс уларга қақшатғич зарба бериб, бутун Сурияни озод қилди. Аммо мўғуллар ҳамон Ироқдан Эронгача бўлган улкан ҳудудда ҳукмронлик қилишарди. Тақдирнинг қалтис «ҳазили»ни қарангки, ана шу ёввойиларга ўша пайтдаги жаҳон маданияти ва ҳазорасини бошқариш насиб этди.\nМусулмонларнинг ақлий ва маданий салоҳиятига қаттиқ зарба берилди, улар бирор нарса қилишга ожиз эдилар. Гўё ҳамма нарсадан мосуво бўлинган бир паллада ажойиб мўъжизасини кўрсатиш учун Исломнинг руҳий шавкати олдинга чиқди. Мусулмон руҳонийлар ва сарой аъёнлари мўғул ҳукмдорлари орасида иш бошлаб юборишди, қолганини Ислом мафтункорлигининг ўзи уддалади. Аллоҳ таолонинг иродаси билан мусулмонларни мағлуб қилганларнинг ўзлари Исломга таслим бўлишди.\nЯнгиликлар » Дунё » Ислом душманларининг Исломга кириши\n00:18 Чингизхон ҳақида 15 махфий факт\n11:02 ЖАРда ҳомиладор аёлнинг вафотидан 10 кун кейин “кўзи ёриди”


Ўзбекистон Республикаси Олий Мажлиси Сенати томонидан БМТнинг мамлакатимиздаги ваколатхонаси билан ҳамкорликда ташкил этилган мазкур тадбирда давлат ҳамда жамоат ташкилотлари вакиллари, БМТ агентликлари раҳбарлари қатнашди.\nЎзбекистон Республикаси Олий Мажлиси Сенати Раисининг биринчи ўринбосари С. Сафоев ва бошқалар Ўзбекистон 2015 йил сентябрь ойида БМТ саммитида қабул қилинган Барқарор ривожланиш мақсадларини самарали амалга оширишга доир глобал миқёсда кўрилаётган чора-тадбирларни ҳар томонлама қўллаб-қувватлаб келаётганини таъкидлашди. Мамлакатимизда ислоҳотлар самарадорлигини тубдан ошириш, давлат ҳамда жамиятни ҳар томонлама ва жадал янгилаш учун шароитлар -яратиш бўйича кенг кўламли ишлар олиб борилмоқда.\nШу мақсадда 2017 йил 7 февраль куни тасдиқланган Ҳаракатлар стратегияси асосини мамлакатимизни ижтимоий-сиёсий, социал-иқтисодий ва маданий-гуманитар ислоҳ қилишнинг концептуал масалалари ташкил этади.\n— Ҳаракатлар стратегияси ва унинг устувор йўналишлари Ўзбекистон тараққиётининг ҳозирги босқичи учун муҳим аҳамиятга эга бўлиб, у нафақат ижтимоий-иқтисодий, балки давлат ҳокимияти бошқаруви, инсон ҳуқуқлари ва одил судлов, минтақавий ҳамкорликни ривожлантириш сингари долзарб масалаларни ҳал этишга хизмат қилишига ишончим комил, — деди БМТ Тараққиёт дастурининг мамлакатимиздаги доимий вакили Стефан Приснер. — Умуман, мазкур ҳужжат қоидалари Барқарор ривожланиш мақсадларига мувофиқ келади.\nИштирокчилар Ҳаракатлар стратегияси аҳоли ва тадбиркорлар томонидан кўтарилган долзарб масалалар таҳлили асосида ишлаб чиқилганини алоҳида эътироф этишди. Ушбу дастуриламал ҳужжат барқарор ривожланиш мақсадлари билан узвий боғлиқ бўлиб, миллий даражада уларга эришишга бевосита ўз ҳиссасини қўшади.\nХусусан, Ҳаракатлар стратегиясида давлат ҳокимияти тизимида Олий Мажлиснинг ролини кучайтириш давлат ва жамият қурилишини такомиллаштириш йўналишидаги энг муҳим вазифалардан бири сифатида белгиланган. Унинг ҳаётга изчил татбиқ этилиши пировардида парламентнинг Барқарор ривожланиш мақсадларига эришишдаги ролини янада оширади.\n— Ҳаракатлар стратегиясини Халқ билан мулоқот ва инсон манфаатлари йилида амалга ошириш бўйича Давлат дастурида белгиланган чора-тадбирлар жадал рўёбга чиқарилаяпти, — деди Сенатнинг Фан, таълим, маданият ва спорт масалалари қўмитаси раиси Зайниддин Низомхўжаев. — Биргина мисол, депутат ва сенаторлар томонидан шаҳар ва туманлардаги ҳақиқий аҳволни ўрганиш, таҳлил этиш ҳамда халқ депутатлари маҳаллий Кенгашларида тегишли раҳбарлар ҳисоботларини эшитиш бўйича таъсирчан механизм жорий қилинди. Умуман, таҳлиллардан шу нарса аён бўлаяптики, Ҳаракатлар стратегиясида белгиланган вазифалар БМТ томонидан 2030 йилгача қабул қилинган Барқарор ривожланиш мақсадларининг уч тамойили, яъни иқтисодий ўсиш, ижтимоий тараққиёт ва атроф-муҳит муҳофазаси билан чамбарчас боғлиқдир.\nДавра суҳбатида Ўзбекистон Барқарор ривожланиш мақсадларини амалга оширишга жадал киришгани қайд этилди. Жумладан, Ўзбекистон Республикаси Иқтисодиёт вазирлиги бўлим бошлиғи Юлдуз Абдуғаниеванинг маълум қилишича, Барқарор ривожланиш бўйича миллий мақсадларни ишлаб чиқиш жараёни якунланди. Ушбу жараёнга 40 дан ортиқ давлат ва жамоат ташкилотлари, 100 нафардан зиёд экспертлар жалб қилинди. Бунда глобал мақсадлар чуқур таҳлилдан ўтказилиб, Ўзбекистон учун мақбул вазифаларни белгилаб олишга эътибор қаратилди. Гап шундаки, Барқарор ривожланишнинг айрим мақсадларига Ўзбекистон аллақачон эришган. Мисол учун, аҳоли саводхонлиги бўйича юртимиз дунёнинг етакчи мамлакатларидан бири саналади. Миллий мақсад ва вазифаларнинг қабул қилиниши мамлакатимиз Глобал ривожланиш мақсадларини амалга оширишга тайёрлигини кўрсатади.\nТадбирда сўзга чиққанлар Барқарор ривожланишнинг миллий мақсадларини тармоқ ва минтақавий ривожланиш дастурларига, ҳаракатлар режаларига ва бюджетларга сингдириш муҳимлигини қайд этишди.\nМуҳокама якунлари бўйича Ҳаракатлар стратегияси доирасида Барқарор ривожланишнинг миллий мақсадларини муваффақиятли рўёбга чиқаришга қаратилган тавсиялар қабул қилинди.\nМазкур рукндаги бошқа мақолалар: « Мевлут Чавушўғлу: ҳамкорликнинг янги саҳифалари\tШҲТ: Тинчлик ва ҳамжиҳатлик йўлидаги ҳамкорлик истиқболлари »